
Sallusti  editionem  perfecto  absolutoque  apparatu  critico  in- 
structam,  qualis  ab  omnibus  quorum  in  hac  re  iudicium  est 
requiritur,  etiamnunc  desiderari  inter  viros  doctos  constat').  Ex 
qua  inopia  etiam  hoc  sequitur,  ut,  quae  ratio  inter  singulos  libros 
manu  scriptos  intercedat,  plane  diiudicari  nondum  possit.  Quam- 
quam  minime  abnuerim  omnes,  qui  in  libris  Sallustianis  legendis 
explicandis  emendandis  versantur,  summam  gratiam  debere  Henrico 
Iordano,  qui  Sallusti  Catilinae,  Iugurthae,  orationum  et  epistu- 
larum  ex  historiis  cxcerptarum  nitidissimum  exemplar  anno  h.  s. 
sexagesimo  sexto  prodire  iussit.  Nec  mehercule  reticere  nunc 
possum,  sperare  me  fore  ut,  quam  primum  fieri  possit,  hic  vir 
doctus  maiorem  editionem  ea  qua  insignis  est  accuratione  dili- 
gentiaque  paratam  in  publicum  emittat.  Quod  dum  spero,  non 
abs  re  fore  putavi  de  nonnullis  rebus,  in  quibus  ab  Iordano 
aliisque  viris  doctis  dissentirem,  sive  de  librorum  scripturis  vere 
aestimandis  aliam  sententiam  ferendam  esse  censerem  sive  puta- 
rem  locis  quibusdam  coniectura  subveniendum  esse,  accuratius 
disputare.  Cum  autem  multa  in  hac  artis  criticae  Sallustianae 
parte  sint,  de  quibus  disserere  operae  pretium  sit,  tum  salis  am- 
pla  dignaque  illa  mihi  quaeslio  videtur,  quae  quantaque  auctori- 
tas  libro  Vaticano  3864  (=  V)  tribuenda  sit,  de  cuius  fide  novis- 
simis  temporibus  longe  aliter  atque  antea  iudicari  coeptum  est; 
post  quam  disputationem  nonnulla  proferam,  quae  cum  omnino 
rn  libris  manu  scriptis  non  recte  prodantur,  a  viris  doctis  vel 
prorsus  intacta  relicta  vel  non  satis  evidenter  emendata  sunt. 

Iam  autem  primum  et  pium  et  utile  videtur  eos  viros  doctos 
eommemorare,    qui   de   codice    V  sententias  protulerunt.      Quo- 


1)  cf.  Dietsehium  ed.  a.  1859  praefat.  p.  VIII  magna  profecto  cuin  rno- 
destia  haec  scribentem:  fincohata  potius  quam  perfecta  me  proferre  sentio'; 
item  in  Commentat.  cap  I  p.  12:  fdisputatio  (de  librorum  mscr.  origine) 
ad  certum  finem  iam  adduci  non  potest,  quoniam  nondum  omnes  codices 
diligenter  explorati  sunt'.  Adde  Iordanum  Herm.  vol.  I  p.  229:  fvon 
einer  abschliessenden  Bearbeitung  sind  wir  weit  entfernt'. 

rum  in  numero  primus  est  C.  L.  Rothius.  Is  enim  Museo  Rhe- 
nano2)  disputationem  inseruit,  qua  et  ad  libros  Sallusti  manu 
scriptos  examinandos  atque  in  quasdam  classes  distribuendos  primus 
impulit  et  ipse  lineamenta  quaedam  huius  divisionis  designavit: 
quae  distinguendi  ratio,  quamvis  eam  mox  ipse  non  esse  veram 
intellexerit 3),  initii  tamen  et  rationis  ac  iudicii  laude  etiamnunc 
digna  est.  Hac  autem  in  dissertatione  ille  primus  statuit  in 
scriptis  Sallustianis  edendis  praecipuam  libri  Vaticani  rationem 
habendam  esse4).  Neque  aliter  iudicavit  Linkerus,  qui  Vaticanum 
in  orationibus  et  epistulis  recensendis  constanter  secutus  est, 
quamvis  ipse  in  praefatione  p.  VI  extr.  fateatur:  fet  fortasse  magis 
etiam  sequi  debebam'.  Quocum  consentit  Dietschius,  qui  etiam 
accuratius  de  Ubro  V  disputavit5):  is  vero  illius  scripturas  sae- 
pissime  in  verborum  ordinem  recepit  omninoque  hanc  artis  criticae 
legem  sibi  scripsit  ut,  ubi  neque  sensus  neque  sermonis  recti  et 
integri  leges  obstarent,  Vaticanum  ducem  atque  auctorem  seque- 
retur.  Neque  vero  hoc  solum  Dielschius  1.  s.  s.  proposuit,  sed 
etiam,  quae  ratio  inter  librum  V  et  codices  primae  familiae 
intercederet,  his  verbis  significavit:  cVaticanum  ante  omnia  ad 
examinandam  reliquorum  librorum  fidem  adhibendum  esse  nemo 
infitiabitur'.  Quae  disputatio  ex  parte  laudem  Woelfflini  tulit6): 
cui  tamen  id  esse  vituperandum  visum  est,  quod  Dietschius  non 
tanta  quanta  opus  esset  consilii  constantia  libri  V  scripturas  re- 
cepisset  eundemque  quod  ad  examinandam  reliquorum  librorum 
fidem  adhibendum  esse  dixisset.  Woelffiinum  autem  secutus  est 
Iordanus,  qui  luculentissime  docuit7)  orationum  et  epistularum, 
quae  ex  historiarum  libris  manserunt,  nullum  fontem  exstare 
praeter  V,  ex  quo  libri  B  i.  e.  Urbinas  411  (Vat.  2)  et  C  i.  e. 
Vat.  3415  descripti  essent.  Qui  post  hos  de  Sallusti  libris  manu 
scriptis  disputavit  Rrentano8),  de  ipso  Vaticano  nihil  novi  pro- 
tulit,  ita  ut  continuo  iterum  nobis  Iordanus  appellandus  sit.  Al- 
que  hic  quidem  docere  studuit9)  codicem  Vaticanum  originem  qui- 
dem  duxisse  e  libro  manu  scripto  satis  bono  ac  vetusto,  qui 
multis  in  rebus  cum  eo,  ex  quo  Parisinus  Sorbonicus  n.  500  (P) 


2)  Mus.  Rhen.  vol.  IX    p.  129  —  135.         3)   ibid.  p.  G30.         4)  ibid. 
p.  129  annotat.  1.         5)  in  ed.  mai.  a.  1859.    Commentat.  cap.  I  p.  11  sq. 

6)  Philol.  vol.  XVII  p.  519  —  548,   ubi  v.  potissimum  p.  526. 

7)  Mus.  Rhcn.  vol.  XVIII  p.  584  —  590. 

8)  f  De   C.    Sallusti   Crispi  codicibus    recenscndis.     Diss.    innug.   scr. 
Acmilius  Brcntano',  cd.  Francoturti  n.  1804        9)  Herm.  vol.  I  p.  231—240. 


aliique  derivati  essent,  consentiret,  eundem  autem  codicem  iam 
antiquissimis  temporibus  a  grammatico  aliquo  suopte  arbitrio  mu- 
tatum  esse  atque  interpolatum.  Vnde  alterum  quoque  hoc  conse- 
qui  dicit,  ut  in  arte  critica  factitanda  eis  locis,  ubi  Vaticanus  et 
libri  primae  classis,  cuius  longe  optimum  exemplum  P  sit10), 
discrepent,  Vaticani  auctoritate  posthabita  liber  P  sit  sequendus, 
dum  modo  salva  sit  sententia  scripturaque  a  sermone  latino  non 
aliena.  Quod  iudicium  valde  placuit  Eussnero11),  qui  illud  ut 
solum  verum  praedicavit:  ac  Dietschius  quoque,  qui  olim  prorsus 
aliter  de  V  senserat,  meliora  hac  disputatione  edoctum  facere  se 
non  potuisse  fatetur12),  quin  in  locis  omnibus,  de  quibus  iudicium 
e  fide  librorum  penderet,  Iordani  exemplum  sequeretur.  Novis- 
sime  denique  Gerlachius  paucis  et  cautius  Iordano  assensus  est, 
ut  qui  in  iudicio,  quod  de  Iordani  et  Dietschii  novissima  editione 
fecit13),  dictu  difficile  esse  profiteatur,  quae  ratio  inter  libros 
ceteros  et  Vaticanum  intercedat,  quem  librum  Iordanus  arbitrio 
grammatici  mutatum  et  corruptum  esse  fortasse  non  sine  causa 
contenderit:  quamquam  hanc  quaestionem  in  eis,  quae  postea 
disputavit,  non  est  longius  persecutus.  Atque  ego  quoque,  cum 
primum  ad  Sallusti  libros  accuratius  pertractandos  accessissem, 
hanc  Iordani  sententiam  amplexus  sum;  sed  iterum  iterumque 
disputatione  illa  examinata  et  librorum  scripturis  in  universum 
aestimatis  vix  illi  assentiendum  esse  mihi  visus  sum  intellegere. 
Ad  quod  iudicium  quibus  rationibus  atque  argumentis  adductus 
sim,  nunc  quam  paucissimis  exponam. 

Itaque  primum  de  lordani  argumentis  exemplisque  disputan- 


10)  Aliam  sententiam  proposuit  Io.  Caspar  Wirz  in  commentatione 
fde  fide  atque  auctoritate  codicis  Sallustiani  qui  Parisiis  in  bibliotheca 
imperiali  n.  1576  asservatur',  Aroviae  edita  a.  1867,  libro  Parisino  1576 
maiorem  auctoritatem  tribuens:  cuius  sententiam  Eussnerus  non  plane 
refutasse  mihi  videtur.  Quamquam  hanc  laudabilem  operam  et  egregium 
Wirzii  studium  iniuria  despexit  Gerlachius,  qui  rursus  alium  codicem 
optimum  esse  putat,  Basiliensem  I:  ita  ut,  quem  quisque  accuratius  librum 
inspexerit,  optimum  habere  videatur. 

11)  fExercitationes  Sallustianae  scr.  Adam  Eussner'  p.  5.  Quae  dispu- 
tatio  bis  in  publicum  prodita  est:  prius  in  libello  quo  societas  philologica 
Wirceburgensis  philologos  a.  1868  eo  convenientes  salutavit  p.  158 — 194: 
iterum  quattuor  paginis  aucta  ad  veniam  legendi  impetrandam  Wirce- 
burgi  a.  1868. 

12)  init.  praefat.  edit.  IV,  quae  Lipsiae  a.  1868  prodiit. 

13)  Annal.  Heidelb.  a.  1868  p.  881  —  907  et  a.  1869  mens.  April. 


dum  esse  videtur;  tum  de  eis  locis  dicendum  erit,  quibus  liber  V 
veram  scripturam  servarit;  tertia  autem  disputationis  parte  ei  loci 
alTerendi  erunt,  quibus  V  non  meliorem,  postremo  quibus  etiam 
deteriorem  ceteris  scripturam  exhibeat,  inquirendum  autem  erit, 
utrum  hae  scripturae  certo  grammatici  consilio  an  errori  libra- 
riorum  ac  stultitiae  tribuendae  sint.  Qua  quidem  dispositione 
fieri  non  potest  quin  prima  pars  in  refutandis  et  reiciendis  viro- 
rum  doctorurn  sententiis  constet:  qua  tamen  in  re  ne  quid  vitio 
vel  superbiae  a  quoquam  mihi  vertatur  precor,  cum  quidquid 
dixi  veritatis  studio  ac  litterarum  amore  me  dixisse  asscverare 
possim. 

Ac  praeter  cetera  illud  Iordanus  cum  Orellio14)  vere  sta- 
tuisse  videtur,  librum  V  ex  dilectu  quodam  orationum  et  epistu- 
larum  e  Sallusti  libris  descriptarum  originem  ducere,  cuius  di- 
lectus  auctor  fortasse  ipse  epistulas  sermone  Sallustiano  compo- 
sitas  scripserit.  Sed  ea,  quae  ex  harum  condicione  scripturaeque 
genere  lordanus  efficere  studuit,  concedere  non  possum.  Con- 
sequi  enim  inde  ille  alterum  hoc  putat,  editori  huius  dilectus 
libros  manu  scriptos  non  mediocriter  corruptos  in  manibus  fuisse, 
quos  ut  scholarum  usui  apti  essent  emendavisset,  ea  quae  inso- 
lita  et  singularia  essent  cum  consuetis  cotidianisque  mutans:  quod 
autern  ad  recte  scribendi  rationem  attinet,  rhetorem  illum  aut 
verba  iam  emendata  repperisse  aut  ipsum  restituisse.  Ex  quibus 
duo  tantum  nunc  teneamus:  unum  hoc,  quod  Iordanus  dicit  ele- 
gantioris  sermonis  studio  hunc  grammaticum,  quidquid  mutaverit, 
mutavisse.  Quid  igitur,  si  saepius  reperimus  in  Vaticano  vctu- 
stiorem  neque  tam  elegantem  quam  in  ceteris  scripturam  serva- 
tam,  putandumne  est  his  locis  correctorem  eleganliorem  dicendi 
rationem  alio  rursus  consilio  cum  obsoletiore  vel  duriore  muta- 
visse?  Quid  enim  verbi  causa  de  lug.  14,  11,  ubi  liber  V  solus 
recte  non  quit,  reliqui  omnes  nequit,  de  Iug.  31,  25,  quo  loco  V 
amittatis,  ceteri  vel  omittatis  vel  obmittatis,  de  Iug.  85,  23,  ubi 
V  neque  mala  neque  bona,  ceteri  neque  bona  neque  mala  prae- 
bent,  statuendum  est?  Hoc  enim  in  genere  si  rationis  iudiciique 
constantia  uti  voluerimus,  omnino  tam  late  patere  campum  ilia- 
rum  mutationum  nobis  dicendum  sit,  ut  hanc  universam  de  gram- 


14)  in  Ialinii  nov.  aunal.  philol.  et  paedagog.  vol.  III  (a.  1831)  p.  40  sqq. 
et  in  fHistoria  critica  eclogarum  ex  Sallusti  liist.  libris '  Turici  a.  1833 
edita. 


matico  aliquo  sententiam  Eussneri  exemplo  verbisque  sic  compre- 
hendere  possimus:  ab  ipso  illo  rhetore  in  colligendis  Sallusti 
orationibus  sermonem  usui  scholastico  ita  accommodatum  esse, 
ut  verba  cum  subinde  eicerentur  vel  immutarentur,  tum  haud  raro, 
quo  elegantius  existeret  dicendi  genus,  transponerentur:  hoc  est, 
ut  paucis  complectar,  nullum  mutandi  studium  etiam  alienissimo 
consilio  susceptum  ab  illo  homine  alienum  fuisse.  Quod  quam 
rationi  non  sit  consentaneum,  facile  apparet.  Alterum  autem, 
quod  animadvertendum  esse  putamus,  hoc  est,  quod  Iordanus  ex 
epistularum  illarum  compositione  consequi  dicit,  ut  liber,  ex  quo 
Vaticani  fons  descriptus  sit,  iam  fuerit  ita  correctus.  Aut  enim 
nihil  in  hac  causa  video  aut  fordanus  errat;  nam  si  rhetor  ille  ipse 
in  epistulis  scribendis  Sallustium  imitabatur,  certe  nullo  modo 
in  eis.  orationibus  et  epistulis,  quas  a  Sallustio  ipso  traditas  ha- 
bebat,  formas  Sallustianas  deleturus  fuerat.  Multo  autem  magis 
alterum  veri  esse  simile  mihi  videtur,  quod  saepissime  factum 
nemo  ignorat,  ut  imitator  etiam  studiosius  quam  scriptor  ipse 
rariora  et  singularia  adamavisse  atque  adscivisse  credatur,  nullo 
autem  modo  ille  ipse  rhetor  Sallustianas  formas  delevisse,  sed 
si  quae  in  dilectu  deletae  erant,  eas  haud  dubie  iam  ante  hunc 
rhetorem  ibi  non  inventas  esse.  Sed  hanc  rem,  cum  per  se  tam 
lubrica  sit  neque  pro  ipso  fundamento  esse  debeat,  quo  innisi  de 
librorum  auctoritate  iudicemus,  nunc  relinquamus:  sufficit  enim 
significasse  certis  de  causis  ab  Iordano  nos  dissentire  atque  meliorem 
et  simpliciorem  rationem  invenisse  nobis  videri ,  qua  hanc  rerum 
ad  recte  scribendi  rationem  pertinentium  discrepantiam  explica- 
remus.  Omnino  autem  quid  ab  hac  parte  praesidii  codicibus 
paretur,  non  apparet,  neque  id  lordanus  apertis  verbis  demonstra- 
vit:  summum  enim  momentum  in  ipsis  verbis  positum  esse  quivis 
videt;  itaque  exempla,  quibus  Vaticanum  corruptum  esse  doceri 
Iordanus  putat,  accurate  diligenterque  examinanda  sunt. 

Iam  primum  igilur,  quomodo  ex  Cat.  20,  7,  de  quo  loco 
infra  pluribus  dicemus,  appareat  Vaticani  correctorem  veram  scrip- 
turam  turbavisse,  prorsus  me  fugit.  Nullum  enim  profecto  ar- 
gumentum  hoc  est:  in  V  boni  alque  strenui,  nobiles  et  ignobiles 
legi,  primae  autem  classis  libros  oplimos  praebere  strenui  boni 
nobiles  atque  ignobiles,  id  quod  ne  Iordanus  quidem  ut  verum  agno- 
scit.  Sin  vero  strenui,  quae  Iordani  opinio  est,  e  glossemate  sit, 
difficile  iudicatu  est  utrum  rectius  post  boni  vocem  an  ante  eam  id 
glossema   in   verborum   ordinem  irrepserit:   in  hac  autem,   quam 


Iordanus  rectissime  detexit,  verborum  confusione  si  et  et  atque 
particulae  inter  se  permutatae  sunt,  nemo  interpolationis  exem- 
plum  deprehendere  sibi  videbitur:  nam  quam  frequenter  illud 
factum  sit  dici  vix  potest,  ut  Iug.  14,  11  quo  loco  V  scelere  et 
audacia  praebet,  ceteri  atque  particulam  exhibent,  in  eodem  ca- 
pite  §  15  e  contrario  in  Vaticano  maerore  atque  luctu  legitur, 
reliqui  vero  libri  et  tradunt:  quibus  in  locis  utra  vera  sit  scri- 
ptura,  ne  ex  usu  quidem  Sallustiano  cognosci  potest.  Sic  etiam 
Cat.  51,  5  pro  infida  et  advorsa,  vera  quae  in  V  aliisque  est 
scriptura,  liber  P  cum  aliis  infida  atque  advorsa  praebent;  Cat. 
52,  33  in  P  et  nonnullis  aliis  dis  aut  hominibus,  in  Vaticano  et 
reliquis  recte  dis  atque  hominibus  scriptum  est.  Hoc  igitur 
lordano  concedimus,  librorum  scripturam  Cat.  20,  7  non  leviter  esse 
perturbatam ;  alterum  autem  negamus,  posse  ex  his  quidquam  de 
librorum  auctoritate  concludi.  Si  enim  duae  codicum  familiae 
vitiis.affectae  sunt,  non  alteri  idem  laudi,  alteri  vitio  vertere  licet, 
id  quod  paullum  abest  quin  Iordanus  fecerit. 

De  altero  exemplo  Cat.  52,  1  dicere  nunc  supersedeo,  cum 
infra  argumentis  satis  idoneis  me  demonstraturum  sperem,  solum 
ibi  librum    V  veram  scripturam  servasse. 

Nec  vero  magis  Iug.  31,  28  in  V  verborum  quae  sunt 
beneficii  memorem  esse  quam  maleficii  hunc  ordinem  libidini  tri- 
buendum  esse  concesseris  veramque  ceterorum  librorum  scrip- 
turam  habueris  beneficii  quam  maleficii  memorem  esse,  si  quidem 
lordani  exemplis  comparaveris  haec:  Cat.  23,  2  huic  homini  non 
minor  vanitas  inerat  quam  audacia;  Cat.  47,  1  Volturcius  .  .  . 
docet  .  .  .  se  .  .  nihil  amplius  scire  quam  legatos;  Iug.  19,  2 
silere  melius  puto  quam  parum  dicere.  Accedit  autem  etiam 
alterum  argumentum,  minime  id  quidem  spernendum.  Multo  enim 
gravius  sententiaeque  aptius  totius  orationis  momentum  est  Vati- 
cani  verborum  ordine  recepto:  non  enim  in  vocibus  immemorem 
esse  quidquam  inest  quod  a  Memmio  gravius  efferatur,  sed  in  eo, 
quod  beneficii  memoria  et  maleficii  inter  se  opponuntur.  Hoc 
autem  eo  pluris  aestimandum  esse  apparet,  quod  Sallustius  cum 
in  toto  sermone  tum  in  orationibus  componendis  summus  est 
verborum  artifex,  qui  inprimis  in  vocibus  collocandis  eximia  uta- 
tur  diligentia  et  consilio;  neque  satis  illud  Granii  Liciniani  re* 
spici  potest,  Sallustium  non  ut  historicum,  sed  ut  oratorem 
legendum. 

Sed   haec   tria   exempla   non   magni   momenti  esse  Iordanus 


ipse  concessit ,5),  concedetque  opinor,  disputationi  nostrae  pro  ar- 
gumentis  adhiberi  illa  omnino  non  debuisse:  multum  autem  quarto 
Cat.  52,  35  tribuit,  quo  loco  V  solus  intra  moenia  atque  in  sinu 
simt  hostes  praebet,  in  reliquis  omnibus  in  sinu  urbis  sunt  hostes 
legitur.  Qua  in  Iordani  disputatione  hoc  magnopere  laudandum 
est,  quod  et  Linkeri16)  coniecturam,  quamvis  sagacem  et  profecto 
speeiosam,  et  Hertzii n)  sententiam  reiecit;  ab  eis  autem  quae 
ipse  protulit  prorsus  dissentio.  Ac  primum  quidem,  ut  conceda- 
mus  Sallustium  in  sinu  urbis  scripsisse,  mirum  esse  mihi  vide- 
tur,  si  quis  in  omissa  urbis  voce  vesligium  consilii  iibros  Sal- 
lustianos  ad  arbitrium  restituendi  et  corrigendi  deprehendi  puta- 
verit:  nam  hoc  profecto  nullo  tempore  illorum  grammaticorum 
fuit,  quid  fortasse  omitti  potuerit  quaerere  et  delere;  neque 
omnino  credo  vel  ipsum  illum  grammaticum,  cuius  propemodum 
effigiem  Iordanus  nobis  ante  oculos  posuit,  si  in  sinu  urbis  pro- 
ditum  legisset,  emendandi  studio  urbis  vocem  deleturum  fuisse: 
sin  quis  urbis  vocabulum  necessarium  putaverit,  non  ei  erit 
ad  tam  artificiosam  explicationem  confugiendum,  sed  sine  ulla 
ut  opinor  offensione  simplicissime  dicendum  errore  librarii  et 
neglegentia  hanc  vocem  in  V  intercidisse.  Neque  tamen  sic  ego 
statuerim:  nam  eis  potius  assentior  qui  urbis  vocem  prorsus  su- 
pervacaneam  et  explicandi  studio  adscriptam  pulant.  Quorum 
causam  tam  bene  defendit  Dietschius18),  ut  et  inutile  et  immode- 
stum  sit  hanc  quaestionem  retractare,  quae  aptius  explicari  vix 
poterit.  Sunt  autem  moenia  nihil  aliud  nisi  urbs ,  quem  usum  ex- 
emplis  confirmem  vix  necesse  est.  Pauca  tantum  adscripsi :  Verg. 
Aen.  II,  252  fusi  per  moenia  Teucri  conticuere;  Aen.  VI,  549 
moenia  lata  videt  triplici  clrcumdata  muro;  Vitruv.  VIII,  4  Zama 


15)  Itaque  cum  Iordanus  p.  235  hoe  fassus  esset,  nollem  eum  p.  236 
sic  perrexisse:  fcum  iam  compluribus  locis  Vaticanum  condemnaverimus, 
etiam  hoc  loco  (Cat.  52,  35)  veram  scripturam  non  habet':  haec  enim,  ut 
dicam  quod  sentio,  petitio  quae  dicitur  principii  esse  mihi  videtur  eaque 
nata  ex  praeiudicata  de  inferiore  Hbri  V  pretio  opinione. 

16)  Emendationum  Sallustianarum  ex  ae  Is  acad.  Vindobon.  a.  1855 
seorsum  editarum  p.  18  —  20:  *Catilina  cum  exercitu  in  faucibus  Etruriae 
ogit,  alii  intra  moenia  atque  in  sena'u  sunt  hostes\  (In  Herm.  vol.  I  p.  236 
mero  errore,  ut  ex  Iordani  ipsius  disputatione  apparet,  typis  expressum 
est  Linkerum  scripsisse  (C.  cum  exercitu  in  fcxcibus  Etruriae  urgel'.) 

17)  Philol.  vol.  XII  p.  378:  rCatilina  cum  exercitu  faucibus  urget,  alii 
in  sinu  sunt  hostes*. 

18)  Commentat.  cap.  IV  p.  69  sq.  ed.  a.  1859. 


10 

esi  civitas  Afrorum,  cuius  moenia  rex  laba  iriptici  muro  saepsit; 
Flor.  I,  4  hic  moenia  muro  amplexus  est.  Itaque  quicumque 
haec  legerit  intra  moenia  atque  in  sinu,  statim  urbis  notio- 
nem,  quae  quidem  moenia  voce  iam  satis  significata  est,  menti 
informabit :  quod  cur  fieri  non  possit,  aegre  intellegas.  Quod  igi- 
tur  Iordanus  libro  V  vitio  vertit,  in  laude  potius  ponendum  esse 
puto,  existimoque  hoc  quoque  exemplo  doceri  posse  Vaticanum 
solum  veram  scripturam  servasse,  reliquos  omnes  vili  interpretis 
additamento  corruptos  esse.  Unum  autem  hac  oblata  occasione 
statim  adiciam,  cui  alius  locus  vix  aptior  erit.  Valde  enim  imror, 
quod  Dietschius  Iordani  de  V  iudicium  amplexus,  tamen  hoc  loco, 
cui  Iordanus  tantum  quantum  nulli  fere  alii  tribuit,  sentenliam 
quam  olim  defendit  etiamnunc  veram  esse  iure  putat,  ut  qui  in 
novissima  Sallusti  editione  haec  scribat:  hirbis  etiamnum  glossenia 
iudico'.  Vnde,  quam  paullum  hic  quoque  vir  doctus  reapse  sibi 
constiterit,  manifestum  est.  Sed  quamvis  haec  ita  sint,  tamen 
ut  eam  quam  defensurus  sum  de  V  sententiam  veram  esse  pro- 
bem,  haud  mediocriter  ipsa  Dietschii  in  constituendis  verbis  ra- 
tione  adiuvor.  Is  enim,  quem  Sallusli  loquendi  consuetudinis 
peritissimum  sanissimique  iudicii  virum  esse  nemo  aequus  in- 
filiabitur,  sedecim  locis  Vaticani  scripturam  recipiendam  esse 
vidit,  quibus  Iordanus  librum  P  secutus  est,  atque  sex  locis 
huius  libri  scripturam  oplimam  vel  ipse  Sallustio  digniorem  esse 
dicit,  quamvis  lordani  de  V  sententiam  amplexus  Parisini  scriptu- 
ram  in  ordinem  verborum  receperit:  propter  quod  obsequium 
eum  saue  vituperandum  esse  puto,  ut  Cat.  58,  12  ubi  haec 
scripsit:  *adgrediamini  c.  J.  Quamquam  imperativus  gravior  et 
Catilinae  ingenio  aptior  videtui';  et  Iug.  31,  25  fomittatis  c.  I.] 
amittatis  quod  nescio  annon  proprium  fuerit  Sallusti'. 

Unum  ex  omnibus  quae  Iordanus  attulit  exemplis  aliquid 
valere  concedo,  quamvis  non  id  sit,  ex  quo  scquatur  librum  V 
consilio  mutatum  esse,  sed  hoc  potius,  eum  ut  vel  oplimum  quem- 
que  codiccm  librariorum  vitiis  non  plane  vacare.  Itaque  non 
tantum  huic  loco  quantum  Iordanus  tribuerim.  Res  autem  haec 
est.  Iug.  85,  16  in  omnibus  praeter  Vaticanum  libris  haec  legun- 
tur:  ac  si  iam  ex  patribus  Albini  aut  Bestiac  quacri  posset 
mene  an  illos  ex  se  gigni  malucrint ,  qaid  rcsponsuros  creditis, 
?iisi  sese  liberos  quam  optumos  voluisse,  libcr  V  autem  matrc, 
possit,  maluissc  praebet.  Qua  in  scripturae  discrepantia  iure,  ut 
mihi  quidem  videtur,  Dictschius  etiam  in  novissima  editione  possit 

retinuit,  a  qua  forma  salva  dicendi  ratione  vix  recedi  posse 
videtur;  tiun  autem  maluisse,  quod  sententia  oinnino  carere  ipse 
Iordanus  profitetur,  nullo  certe  modo  rhetoris  consilio  tribui 
potest,  queni  liaud  indoctum  verborum  iudicem  nec  sermonis 
latini  imperitum  ipse  lordanus  finxit,  sed  merus  librarii  error 
credendus  est,  sive  oculi  ad  maluerint  quod  paullo  antea  legitur 
aberrarunt,  sive  librarius  illius  voeabuli  recordatione  etiam  boc 
loco  maluisse  pinxit.  Restat  igitur  solum  illud  maire,  quod  utrum 
alicui  corrigendi  libidini  tribuere  malis  an  calami  errore  in  Sal- 
lusti  verba  irrepsisse  putes,  liaud  mullum  interest;  verum  etiam 
hoc  loco  ut  errorem,  non  consilium  vitii  causam  esse  credam  eo 
adducor,  quod  in  V  singularis  numerus,  in  ceteris  autem  pluralis 
est:  nam  si  quis  corrigendi  studio  traditam  scripturam  mutare 
voluisset,  vix  puto  eum  etiam  pro  plurali  numero  singularem, 
qui  omni  sententia  caret,  substituturum  fuisse. 

De  lug.  102,  6,  quem  locum  lordanus  accuratius  tractavit, 
disputare  abs  re  esse  puto,  cum  ex  eo  in  nullam  partem  quid- 
quam  decerni  posse  prorsus  mihi  cum  illo  conveniat.  Post  hunc 
autern  locum  quattuor  scripturae  discrepantias  nobis  proposuit, 
quas  per  se  quidem  non  magni  momenti  esse  dicit,  sed  inter  se 
comparatas  suspitionem  mutationis  consilio  atque  arbitrio  susceptae 
vel  sic  confirmare  arbitratur.  Quorum  e  numero  exemplorum 
tertium  stalim  excipiendum  est,  cum  severa,  nisi  egregie  fal- 
lor,  et  iusta  artis  criticae  ratione  usi  ad  aliud  certe  iudicium 
perveniamus.  Legimus  enim  in  omnibus  fere  libris  ms.  lug.  24,  3 : 
ferro  an  fame  acrius  urgear  incertus  sum\  in  V  vero  (et 
p5,  cuius  omnino  ratio  non  habenda  est)  incertum  est  scriptum 
exstat,  id  quod  Dietschius  olim  recte  tutatus  est19),  quem  nunc 
ab  hac  sententia  discessisse  magnopere  doleo.  Iure  enim  olim 
contenderat  incertum  esse  eum  dici  qui  consilii  inops  sit,  ut 
Iug.  14,  23.  67,  1.  74,  1.  101,  2:  id  qnod  ab  hoc  loco  prorsus 
alienum  esse;  alterum  autem  quod  adiecerat  argumenlum  mi- 
nime  verum  est:  multo  gravius  Adherbalem  dicere  eneminem 
discernere  posse  ferro  an  fame  acrius  urgeatur^  quam  fse  non 
posse  hoc  discernere'.  Maxime  autem  illud  respiciendum  esse 
videtur,  Sallustium  tam  sibi  constare  solere,  ut  vix  invenias  eum 
quinto  quopiam  loco  aliam  notionem  voci  vel  loquendi  formulae 
alicui   tribuentem,    quam   qua   quattuor   ceteris   locis   usus  esset. 


19)  Comrnentat.  cap.  V  p.  118  ed.  a.  1859. 

Nam  haec,  ut  iam  significavi,  ratio  haud  dubie  verior  videbitur, 
ut  verba  ad  scriptoris  consuetudinem  restituamus,  quam  ut,  si 
quattuor  locis  aliquis  usus  confirmetur,  quinto  autem  scriptura 
fluctuet,  hoc  loco  aliam  legem  scriptorem  secutum  esse  statuamus. 
Quodsi  Iordanus  ex  Cic.  ep.  ad  Att.  I,  9,  1  cum  incertus  essem 
ubi  esses  auctoritatem  sententiae  suae  accedere  existimat,  non 
plus  hoc  valere  unum  quemque  mihi  concessurum  puto,  quam 
cum  Sallustium  lug.  49,  5  similiter  dubius  voce  usum  esse  dicit. 

Neque  magis  Iordano  assentiri  possum  de  Iug.  14,  12,  quo 
loco  V  multum  laborte,  ceteri  multum  laborem  praebent,  quod 
facillime  ex  multum  laboris  oriri  postea  demonstrabo.  Eadem 
autem  ratio  est  Cat.  28,  2,  ubi  Wirzius20)  recte  quantum  periculi 
ad  Pi  et  P-2  fidem  edendum  esse  docuit  —  atque  profecto  multo 
id  est  elegantius  — ,  quamquam  Iordanus  hoc  quoque  loco  quan- 
tum  periculum  ex  P  recepit;  neque  enim  arbitror  eum  etiam 
Pi  et  P2  libros  viri  cuiuspiam  non  indocti  opera  hic  inquinatos 
vel  potius  correctos  credere.  Errorem  autem  librariorum  ut  sub- 
esse  statuarn,  causam  idoneam  vel  explicationem  haud  incommo- 
dam  me  habere  existimo.  Numquam  enim  invenias  hunc  libra- 
riorum  errorem  vel,  si  lordani  sententiam  amplectare ,  hanc  di- 
cendi  rationem  in  substantivis  femininis  usu  venire,  sed  tantum 
in  vocabulis  masculini  et  neutri  generis,  quippe  quibus  usurpatis 
quantum,  multum  etc.  utrumque,  vel  substantivum  vel  adiectivum, 
esse  posset;  librarii  autem  quantum  et  similia  adiectiva  esse  rati 
periculum  eodem  casu  per  inscitiam  adiecerunt  atque  ita  verba 
scriptoris  corruperunt.  Ad  quod  vitiorum  genus  etiam  libri  P 
ceterorumque  scriptura  Iug.  85,  31  pertinet,  quem  locum  Iorda- 
nus  alterum  eorum  esse  dicit,  quibus  V  solus  veram  scripturam 
servaverit.  Legimus  enim  in  V  (et  g2  nullius  auctoritatis  libro 
atque  in  margine  codicis  P)  parvi  id  facio,  quod  Nonii  testi- 
monio  confirmatur;  reliqui  omnes  parum  id  facio  exhibent,  ita 
ut  hoc  loco  parum  ex  parvi  propter  id  pronomen  quod  sequitur 
ortum  esse  manifestum  sit.  Sic  etiam  Iug.  14,  9  V  id  potissumum 
pro  is  potissumum  praebet,  id  autem  propter  potissumum  quod 
sequitur  irrepsisse  nemo  non  videt. 

In  duobus  aliis  quae  Iordanus  attulit  exemplis  non  tanla 
mihi  cum  illo  intercedit  iudicii  discrepantia:  videntur  enim  hi 
loci  Iug.  24,  9  et  24,  1    ad  eius  libri  fidem  edendi  esse,  quem 


20)  dc  fide  atque  auctoritate  cod.  Sall.  Paris.  n.  1576  p.  6. 

quisque  altero  praestantiorem  crediderit.  Nam  nihil  certe  interest, 
utrum  lug.  24,  9  scribo  quod  PC21)  et  Servius  Cassellanus  scrip- 
tum  exhibent,  an  scripsi  quod  in  V  legitur  verum  esse  arbitremur. 
Neque  utrum  facilius  aut  errore  aut  consilio  (quale  tamen  con- 
silium  mirum  videatur)  ex  altero  oriri  potuerit,  intellegitur.  Nec 
magis  Iug.  24,  1  causam  invenias,  cur  aut  librorum  PC  scriptura 
non  mea  culpa  saepe  ad  vos  oratum  mitto  melior  sit  quam 
libri  V  memoria  non  mea  culpa  saepe  vos  oralum  mitto  —  utrum- 
que  enim  rectissime  dicitur  — ,  aut  rhetor  quispiam  consilio  ad 
praepositionem  delevisse  videatur:  nam  nullum  profecto  argumen- 
tum  hoc  futurum  sit,  videri  eum  in  praepositione  offendisse. 

Iam  de  ultimo  exemplo  dicendum  est:  affert  enim  Iordanus 
Iug.  85,  29,  quo  doceat  semper  se,  ubi  scripturae  librorum  P 
et  V  discrepanles  pari  bonitate  essent,  librum  P  secutum  esse. 
Hoc  autem  ipsum  concedere  vix  possumus,  pari  utramque  scrip- 
turam  bonitate  esse.  Res  enim  haec  est.  In  V  \egit\ir  praeterea 
cicatrices  advorso  pectore,  idemque  in  libro  Basiliensi22),  su- 
perscripto  tamen  corpore;  libri  PC  corpore  praebent,  in  P  pectore 
superscriptum  est23).  Ac  primum  quidem  non  solum  verissime 
sensit  Dietschius  fvolnera ,  quae  pectore  advorso  excepta  essent, 
multo  laudabiliora  et  gloriosiora  esse  quam  quae  advorso  corpore, 
ergo  vel  ventre  vel  pedibus',  sed  —  alia  ut  omittam  —  maxime 
ipsa  pectore  vox  confirmatur  Quintiliani  auctoritate,  qui  II,  15,  7 
haec  habet:  Manium  Aquilium  defendens  Antonius,  cum  scissa 
vesie  cicatrices,  quas  is  pro  patria  pectore  advorso  suscepisset, 
ostendii.     lllud  autem  laudi  sibi  ducit  Marius,    se  ut  fortissimum 


21)  C  sunt,  ut  in  Iordani  editione,  priinae  familiae  codices  vel  omnes 
vel  aliquot;  qua  nota,  quamquam  non  ignoro  ex  parte  vera  esse  quae 
Gerlachius  contra  monuit,  eis  locis  usus  sum,  quibus  vel  de  discrepantia 
totius  primae  classis  (PC)  et  libri  V  agebatur,  vel  omnino  singularum 
scripturarum  aut  certa  mihi  notitia  in  promptu  non  erat  aut  omnino 
ratio  habenda  esse  non  videretur;  reliquis  locis  omnibus  Dietschii  notas 
usurpavi. 

22)  Hunc  librum  cum  Gerlachius  (annal.  Heidelb.  a.  1868)  omnium 
praestantissimum  dixerit,  miror  quod  huius  loci  mentionem  non  fecit. 
Quamquam  talis  qualis  haec  est  scripturae  condicio  non  immerito  conta- 
minationis  suspitionem  movere  videtur. 

23)  De  eis,  quae  in  libro  P  superscripta  vel  in  margine  adscripta 
sunt,  vide  quae  infra  disputabimus :  unde  recte  a  nobis  horum  rationem 
non  habitam  esse  intelleges. 

quemque  pectus  hostibus  sine  timore  praebuisse,   cuius  rei  cica- 
trices  testimonia  sint. 


Sed  haec  hactenus:  iam  enim  satis  apparere  puto  Iordani 
iudicium  vix  stare  posse  nec  probabiliter  librum  V  credi  a 
rhetore  esse  correctum:  exempla  enim,  quae  ut  hoc  evinceret 
attulit,  ex  parte  in  ipso  V  solo  recte  scripta  leguntur,  in  aliis 
utrum  Vaticani  an  Parisini  scriptura  praestet,  diiudicari  nequit, 
nullo  autem  loco  manifesta  consilio  et  arbitrio  corrigentis  atque 
mutantis  grammatici  vestigia  deprehenduntur.  Itaque  ad  alteram 
quaestionis  partem  adgredimur,  in  qua  de  locis  disputaturi  sumus, 
qui  sine  dubitatione  ad  libri   V  auctoritatem  edendi  sint. 

Horum  autem  primum  esse  puto  Cat.  20,  2,  ubi  in  V 
Iegitur:  spectaia  mihi  foret,  in  C  spectaia  mihi  forent,  in  P 
expectata  forent  (mihi  inseruit  manus  prima,  probata  —  foret 
s.  s.  /?.).  In  qua  librorum  discrepantia  Vaticanum  veram  scrip- 
turam  servasse  iam  Ernestus  de  Leutsch  monuit24);  attamen  vel 
recentissimi  editores  codices  primae  classis  pluris  aestimaverunt: 
utrumque  autem  dici  posse  Langius  ad  Cat.  31,  1  et  Kritzius  ad 
Cat.  10,  1  ed.  mai.  docuerunt.  Aliam  vero  sententiam  Bad- 
stuebnerus25)  amplexus  est,  qui  hanc  legem  posuit:  si  praedica- 
tum  vel  pronomen  ad  plura  nomina  appellativa  feminini  generis 
pertineat,  Sallustium  numero  plurali  neutri  generis  solere  uti: 
quam  de  praedicato  legem  —  nam  in  pronomine  alia  quoque 
respicienda  sunt  —  et  hoc  et  tribus  ex  bello  Iugurthino  de- 
promptis  exemplis  confirmare  studet.  Legimus  enim  Iug.  38,  8 
nox  atque  praeda  castrorum  hostis,  quominus  victoria  uterentur, 
remorata  sunt;  Iug.  52,  4  plerosque  velocitas  et  regio  hostibus 
ignara  tutata  sunt;  Iug.  68,  1  ubi  ira  et  aegriludo  permixta  sunt. 
Neque  vero  vidit  vir  ille  doctus  paulo  aliter  in  illis  locis  atque 
in  hoc  rem  se  habere,  cum  in  illis  diversae  res  coniungantur, 
quae  deinde  llumerp  plurali  neutri  generis  comprehenduntur: 
utitur  autem  Sallustius  ibi  et  vel  atque  particula,  quae  voces  copu- 
latas  quodammodo  distinet,  hoc  vero  loco  que  particula  (virtus  fules- 
que),  cuius  vocis  vim  usumque  qui  perspexerit,  certe  quanta  in  bis 
diversitas  sit  facile  intelleget.  Quam  distinctionem  si  quis  forte 
subtiliorem    et    iusto    paucioribus    exemplis   Sallustianis    compro- 


24)  Philol.  t.  XXI  p.  19.         25)  p.  5  commentationis  fde  Sallustii  di- 
•cndi  genere'  Berolini  a.  18G3  editae  in  progr  gymnasii  Friderico-Gunelmii, 

batam  dixerit,  respondendum  est  ita  omnino  ullam  in  hoc  ge- 
nere  legem  ne  ex  altera  quidem  parte  constitui  potuisse,  huius 
autem,  quae  particulas  respiciat,  veritatem  ex  ipsa  earum  na- 
tura  apparere.  Accedit  denique  testis  locupletissimus  Servius 
Cassellanus  ad  Verg.  Georg.  I,  260,  qui,  ur  iam  Leutschius  1.  s.  s. 
verissime  monuit,  eo  pluris  habendus  est,  quod  Vergilii  verba 
haec  sunt:  Multa  forent  quae  mox  caelo  properanda  sereno; 
in  Vergilii  igilur  carmine  numerus  pluralis  legebatur,  Servius 
autem,  ut  locum  Sallustianum  explicaret,  esset  adiecit,  quod  nequa- 
quam  facturus  fuisset,  si  memoriter  vel  leviter  verba  Sallustiana 
afferret,  sed  ipse  quoque  numero  plurali  usus  esset.  Quam 
autem  saepe  in  libris  numerus  singularis  et  pluralis  inter  se  per- 
mutentur,  multis  exemplis  docuit  Brentano  p.  16. 

Alter  huius  capitis  locus,  in  quo  libri  V  auctoritas  pluris  quam 
primae  familiae  librorum  habenda  est,  §  6  legitur,  ubi  V  nisi 
nosmet  ipsi  vindicamus  in  libertatem,  reliqui  omnes  ipsos  scrip- 
tum  exhibent.  De  quo  loco,  quia  praestantia  Vaticanae  scripturae 
vix  dubia  est,  omnino  non  essem  disputaturus,  nisi  Kvicala26) 
multis  pro  libri  P21)  et  ceterorum  scriptura  dixisset.  Illud  autem, 
quod  veri  simile  esse  negat,  si  ipsi  vox  a  Sallustio  profecta  esset, 
ipsos  pro  ipsi  in  verborum  ordinem  irrepere  potuisse,  ut  iam 
missum  faciamus  (nam  id  nihili  esse  quivis  videt),  ne  sententiae 
quidem  huius  loci  ipsos  accusativus  aptus  est:  nam  verbis  nosmel 
ipsos  vindicamus  in  libertatem  contrarium  est  alios  vindicasse 
in  libertatem,  neque  vero  illud,  quod  Kvicala  proposuit  cusque 
ad  hoc  tempus  alios  eis,  quae  iniuria  parta  habebant,  frui  quiete 
passi  estis'.  Quod  tamen  gravissimum  est,  repugnat  Kvicalae 
explicatio  sermoni  non  solum  Sallustiano,  sed  omnium  scriptorum 
latinorum.  Est  enim  notissimum  in  tali  genere  hos  rarissime  nec 
sine  causa  gravissima,  quam  hic  nullam  esse  modo  vidimus,  ipse 
pronominis  casu  obliquo  usos  esse,  quam  consuetudinem  Sallustium 
quoque  sequi  his  exemplis  docemur:  Cat.  31,  1.  52,  2.  Iug.  6,  1. 
14,  4.  18,  7.  41,  9.  58,  6.  62,  9.  85,  31.  113,  1.  113,  3. 
Hist.  III,  61,  6. 

Ita  §  10  quoque  in  manu  vobis  est  libri  V  scripturam  contra 
PC  auctoritatem  omniumque   editorum   sententiam  ipse   Iordanus 

26)  in  Diurn.  gymnas.  Austr.  a.  1863  tom.  XIV  p.  604. 

27)  Miror  quod  hic  vir  doctus  falso  dicit  ipsi  in  libris  V  et  P  legi, 
cum  ex  Dietschii  et  Linkeri  editionibus,  quae  vera  scriptura  esset, 
cognoscere  potuerit. 

in  verborum  ordinem  recepit,  iniuria  ob  id  ab  Eussnero  vitu- 
peratus28).  Nam  iam  allocutus  est  Catilina  coniuratos:  fquae 
quo  usque  patiemini  fortissumi  viri?  nonne  emori  per  virtutem 
praestat  quam  vitam  miseram  atque  inhonestam,  ubi  alienae  su- 
perbiae  ludibrio  fueris,  per  dedecus  amittere?'  itaque  appellatio 
ei  continuanda  est  dicendumque  vobis  est,  non  nobis,  cum  de 
illis  blande  verba  faciat  neque  rnelius  vel  acrius  ad  bellum  civile 
eos  adhortari  possit  quam  fortitudine  eorum  viribusquc  praedicalis. 

Neque  minus  §  15  hortantur  libri  V  scriptura  sola  vera 
est,  quam  editores  praeter  Linkerum,  Dietschium,  Iordanum  ne- 
glexerunt.  Nam  quae  res  sint,  quibus  socii  ad  coniurationem 
perficiendam  adducantur,  Catilina  paucis  eisque  gravissimis  verbis 
monet:  itaque  indicativus  hic  non  minus  locum  habet  quam  in 
oralione  huic  simillima,  qua  milites  ut  fortiter  et  strenue  proe- 
lium  ineant  hortatur:  qua  quidem  in  oratione  (58,  19)  haec  legi- 
mus:  canimus  aetas  virtus  vostra  me  hortantur,  praeterea  neces- 
situdo,  quae  etiam  timidos  fortes  facit' ;  prorsus  autem  eis,  de 
quibus  disputamus,  similia  sunt  haec:  fres  tempus  pericula  egestas 
belli  spolia  magnifica  magis  quam  oratio  mea  vos  hortantur' 
(20,15).  Quibuscum  artissime  proxima  cohaerent:  vel  imperatore 
vel  milite  me  utemini:  in  quibus  miror  quod  Iordanus  hanc 
librorum  VC  scripturam  utimini  formae,  quae  in  PC  est,  post- 
habuit.  Ita  autem  ut  sentiam,  duae  sunt  causae:  una,  quod  fu- 
turum  multo  maiorcm  quam  imperativus  vim  habet,  quam  rem 
tantum  significasse  satis  est:  (Sallustius  enim  Catilinam  iam  facit 
vaticinantem,  quod  revera  evenisse  60,  4  tradit:  fstrenui  militis  et 
boni  imperatoris  officia  simul  sequebatur');  altera  haec,  quod 
locus  huic  simillimus  exstat  Iug.  85,  47:  cegomet  in  agmine  aut 
in  proelio  consultor  idem  ac  socius  periculi  vobiscum  adero  me- 
que  vosque  in  omnibus  rebus  iuxta  geram'.  Accedit  quod  Veri 
similius  videtur  futurum  in  imperativum  mutatum,  quam  hunc 
ex  illo  factum .  esse. 

In  his  autein  locis  numerare  possumus  etiam  Cat.  33,  2, 
ubi  V,  etsi  non  ex  omni  parte  verum  servavit,  leviore  tamen 
quam  ceteri  vitio  alfectus  est.  Nam  sacpc  maiores  vestrum  mi- 
scrili  fscripturam  sincerissimain'  Gellius  N.  A.  XX,  6,  14  dicit, 
quac  in  plerisque  libris  oblita  sit  vestri  pronomine  superscripto. 
Liber   V  autem  !ioc  vestri  servavit,  quod  ceteri  ignorantia  formae 

28)  Exevcit.  S;ill.  p.  24  (181)  amiotat    1. 

quae  exstabat  genuinae  vostri  cum  alterius  personae  pronomine 
mutaverunt,  quamquam  haec  a  sententia  plane  abhorret.  Oppo- 
nuntur  enim  iuter  se  setlitiosi  Catilinarii  et  pristini  temporis, 
opponendi  igitur  sunt  ex  altera  parte  maiores  senatus  aetatis  Ca- 
tilinariae  et  ei  qui  antea  fuerunt:  neque  vero,  qui  tam  humilibus 
precibus  senatum  adeunt,  eos  decet  commemorare  quid  sui  maio- 
res  fecerint,  sed,  ut  senatui  consilium  suum  persuadeant,  docere  quid 
maioribus  senatus  pristinaeque  optimatium  factioni  olim  placuerit. 

Cat.  35,  1  V  veram  verborum  collocationem  servavit  in 
magnis  meis  periculis,  cum  Sallustius  nusquam  fere  pracpositio- 
nem  inter  adiectiva29)  et  substantiva  ex  illa  pendentia  interponat 
neque  hoc  loco  ulla  talis  collocationis  causa  in  promptu  sit. 
Omnia  enim  quae  exstant  exempla  haec  sunt:  Cat.  37,  11  id  adeo 
malum  mulios  posl  annos  in  civitatem  revorterat;  lug.  9,  4  paucos 
post  annos;  ibid.  42,  4  paucos  post  annos:  in  quibus  sermoni 
vulgari,  quo  haec  tamquam  dicendi  formulae  in  communem  con- 
suetudinem  abierant,  Sallustium  cessisse  apparet;  alia  autem,  quae 
olim  legebantur  ut  Cat.  37,  2  multis  de  causis,  Hist.  III,  73  ut 
solet  extremis  in  rebus,  nunc  ad  optimorum  librorum  fidem  communi 
virorum  doctorum  consensu  correcta  sunt.  Restat  unum,  quod 
non  eadem  ratione  atque  ea  quae  supra  altuli  explicari  potest: 
Hist.  II,  82  nam  procul  et  divorsis  ex  regionibus.  Sed  hoc  ex- 
emplum  Charisio  (II  p.  215  R.)  debetur:  in  eis  autem,  quae  a 
grammaticis  petuntur,  solum  id  vei»bum  omni  dubitatione  carere 
de  quo  agit  grammaticus,  cetera  saepe  sat  neglegenter  aflerri 
notum  est:  ut  ille  quidem  locus  prorsus  nihil  probet.  Est  autem 
idem  luculentissimum  exemplum,  quo  perspiciatur  librum  V  pri- 
stinum  verborum  ordinem  servasse  nec  elegantiorem  potius  quam 
simpliciorem  scriptiiram  prodere,  quae  in  reliquis  demum  eisque 
optimis  mutata  sit. 

Novo  autem  exemplo  praestantia  libri  V  atque  integritas  ap- 
paret  Cat.  51,  4,  ubi  in  illo  haec  exstant:  magna  mihi  copia  est 
memorandi,  patres  conscripti,  quae  reges  atque  popidi  ira  aut 
misericordia  inpulsi  male  consuluerunt  e.  q.  s.30),  in  P  autem 

qui consuluerint  legitur,  ceteri  bonae  notae  libri  aut  qui 

aut  quae  exhibent,  in   omnibus  autem  consuluerint  scriptum  est. 


29)  De  substantivis  cum  pronominibus  coniunctis  hanc  legem  valere 
ne  ego  quidem  dixerim. 

30)  Sic   in  V   legi   etiamnunc  puto:    quamquam  Wirzius  p.  8  scribit 
in   V  esse  quae  .  .  consuluerint. 

Ac  primum  libri  P  scripturam  multo  minus  aptam  esse  ex  eis 
fjuae  sequuntur  apparet:  sed  ea  malodicere,  quae  maiores  noslri 
contra  lubidinem  animi  sni  recle  alqne  ordine  fecerc.  ita  ut  nullo 
modo,  si  severius  sententiam  examinaveris,  qui  pronomini  oppo- 
nere  possis  haec:  quae  maiores  noslri  recte  fecere\  nam  lioc 
omnino  non  agitur,  qui  reges  quive  populi  odio  vel  ira  com- 
moli  res  male  gesserint,  sed  id  premitur,  quid  illis  animi  aflecti- 
bus  haud  recte  factum  sit:  quam  veram  senlentiam  esse  vel  ex 
eo  elucet,  quod  Caesar  Iiac  oratione,  quid  statuendum  sit,  monere 
vult.  Indicativo  autem  hic  Iocum  esse  proximae  enuntiationis  ver- 
bum  atque  ipsius  loci  sententia  declarat:  nulla  enim  causa  est  cur 
coniunctivus  ponatur,  cum  totum  enuntialum  non  aliam  vim  ha- 
beat  nisi  lianc:  'possum  commemorare  male  a  regibus  atque  po- 
pulis  decreta  et  facta'.  Itaque  etiam  ea  qnae  Iordano  placuit 
interpungendi  ratio  non  tam  apta  videtur  quam  Linkeriana:  non 
enim  puncto  quod  dicunt  separandae  sunt  hae  duae  enunlialiones, 
sed  levius  distinguendae,  cum  artissime  inter  se  nexae  sint.  Eam 
autem  scripturam  cur  Eussnerus  repudiet  non  intellego,  quamvis 
diligenter  lectis  relectisque  his  eius  verbis31):  fcum  vero  hoc  loco 
indicativus  positus  sit  [fecere),  dubitatione  caret  quin  in  priore 
quoque  enuntiato,  pronomine  quae  pro  interrogativo  qui  substi- 
tulo,  indicativus  ponendus  eaque  lectio  restituenda  esset,  quam 
praebet  V:  quam  ob  rem  hic  quoque  exemplum  deprehendere 
mihi  videor,  quod  Sallustianum  variandi  studium  a  Vaticano  cor- 
rectore  minus  intellectum  structurae,  quo  concinnior  existeret 
oratio,  mutandae  fuit  causa'.  Nam  variandi  studium  in  Sallusti 
libris  nemo,  qui  diligenler  id  genus  persequalur,  deprehendal, 
ut  qui  scriptor  multo  magis  illud  sectetur,  ut  vim  orationis  augeat 
enuntiationibus  inter  se  similibus  et  procul  positis,  nt  huius  ipsius 
capitis  §  3;  luculentissimo  autem  exemplo  sunt  prooemia,  quibus 
id  quod  dixi  apprime  confirmari  facile  unus  quisque  pro  se  ipse 
experiri  poterit.  Contra  illius  variandi  studii  exempla  neque  Euss- 
nerus  atlulit  neque  milii  satis  manifesta  praesto  sunt. 

Aliter  autem  res  se  habet  statim  proximo  exemplo  Cal.  51,  5, 
ubi  cum  in  P  et  nonnullis  aliis  primae  familiae  libris  legatur 
Rhodiorum  civitas  magna  atque  magniftca,  quae  populi  Romam 
opibus  creverat ,   infida  atquc  advorsa  nobis  fuil,    V  cuni  Pi  et 

31)  niniiruin  nulla  littera  mutata  a  me  transcriptis  ex  Exercit.  Sall. 
p.   lo  (17-2 

P-2  ei  pro  atque  servat.  Quam  scripluram  ut  elcgantiorem,  cum 
magna  aique  magnifica  praecedat,  iam  Wirzius  p.  8  praetulit, 
ab  Eussnero  hac  de  causa  valde  vituperatus32),  ut  qui  neget  fa 
singularum  quarundam  lectionum  elegantia  ad  codicum  bonitatem 
concludi  debere'  (sic  enim  scribit).  Verum  primum  non  sunt 
singulae  quaedam  scripturae  elegantiae,  e  quibus  de  libri  V  prae- 
stantia  iudicatur,  sed  multae,  neque  omnino  alia  via  de  librorum 
ms.  auctoritate  decerni  pote.st;  deinde  certe  alterum  illud  multo 
audacius  est,  e  nonnullis  erroribus,  qui  vel  inscitiae  vel  negle- 
gentiae  librariorum  debentur,  codicem  sibi  informare  ab  aliquo 
rbetore  mutatum  et  interpolatum.  Hac  autem  in  causa  quamvis  ante 
omnia  exempla  conferenda  essent,  tamen  neque  Wirzius,  cuius  boc 
certe  erat,  neque  Eussnerus  ulla  attulit:  qui  enim  in  banc  quaestio- 
nem  intentus  Sallusti  libros  perlegerit,  non  sane  plane  inusitatam 
esse  eiusdem  coniunctionis  iterationem  inveniet:  (velut  similiter 
legitur  Iug.  14,  19  fmagni  estis  et  opulenti,  omnia  secunda  ei  oboe- 
dientia  sunt' ;  ibid.  43,  1  racri  viro  el  quamquam  advorso  populi 
partium,  fama  tamen  aequabili  ei  inviolata'):  verum  idem  tamen 
intelleget  multo  et  elegantiorem  et  usitatiorem  varietatem  parti- 
cularum  esse,  ut  ib.  35,  5  'itinera  egressus^w^  eius,  postremo  loca 
alque  tempora  cuncta  explorat' ;  ib.  36,  2  'Iugurtha  trahere 
omnia  ei  alias  deinde  alias  morae  causas  facere,  polliceri  deditio- 
nem  ac  deinde  |metum  simulare';  ib.  92,  1  'magnus  ei  clarus 
antea  maior  aique  clarior  haberi  coepit'.  Accedit  etiam  alterum, 
meo  quidem  sensu  haud  plane  spernendum.  Consentiunt  enim, 
ut  supra  iam  significavi,  cum  Valicano  Pi  et  P2,  quorum  prio- 
rem  Wirzius  (p.  2)  gemellum  libri  P  dicit,  quod  ipse  Iordanus 
non  plane  improbavit33),  ita  ut  vix  persuaderi  mibi  patiar  atque 
particulam  et  in  V  et  in  Pi  (et  P2)  cum  et  voce  mutatam  esse, 
Parisinum  n.  500  autem  solum  veram  scripturam  servasse.  Itaque 
cum  animadvertissem  librum  V  cum  Parisino  1576  (Pi)  non  semel 
tantum  vel  bis  consentire  discrepante  Parisino  500  (P),  non  abs 
re  esse  putavi  haec  exempla  diligenter  collecta  in  posteriore  parte 
hiiius  commentationis  aspectui  proponere,  ratus  fortasse  vel  in 
hac  ipsa  re  viros  doctos  commendationem  auxiliumque  eius,  quam 
defensurus  sum ,  senlentiae  esse  inventuros. 

Nunc  vero  ad  Cat.  cap.  51  rcdeamus,  ubi  etiam  §  9  libri  V 
scriptura  multo  quam  ceterorum  aptior  est:  ille  enim  cum  praebeat 


32)  Exercit.  Sall.  p.  8  (165).  33)  Herm.  vol.  III  p.  460. 

plerique  eorum  qui  ante  me  sententiam  dixerunt,  in  reliquis 
sententias  legitur.  Quae,  quamvis  fortasse  utrumque  a  Sallustio 
dici  potuerit,  ita  tamen  inter  se  differunt,  ut  sententias  dixerunt 
hoc  significet:  ecum  suam  quisque  sententiam  exponeret  et  qua 
in  re  aliis  non  assentiendum  aliterque  statuendum  esse  explica- 
ret',  scntentiam  dixerunt  vero  simplicem  notionem  banc  conti- 
neat:  ccum  sententiam  rogati  essent5 :  neque  aliud  quicquam  Cae- 
sar  potest  lioc  loco  dicere  velle. 

Neque  plus  §  15  libro  P  dari  potest,  unde  Iordanus  contra 
librorum  V  et  Pi  auctoritatem,  qui  severior  exhibent,  saevior 
edidit:  id  quod  ferri  prorsus  nequit,  cum  nullo  modo,  ut  iam 
Herzogius  verissime  monuit,  saevior  adiectivum  cum  paido  ad- 
verbio  conciliari  possit:  qua  quidem  voce  Caesar  consulto  utitur, 
ut  doceat  mediocrem  quoque  ac  per  se  iustissimam  severitatem, 
qua  contra  homines  sceleratos  magislratus  aliquis  utatur,  ab  aliis 
magnopere  reprehendi  ac  vituperari.  Quodsi  saevior  dixisset,  iam 
aliquid  culpae  magistratum  in  se  commisisse  concederet,  id  quod 
nullo  pacto  dicere  velvult  vel  potest:  nam  Catilinarios  morte 
multare  minime  saevum  esse  ipse  profitetur  (§  17),  sed  severius. 
Itaque  haud  dubie  severior  scriptura  recipienda  est,  e  qua  (quam- 
quam  hoc  levius  esse  largior)  facilius  sevior  oriri  poterat,  quam 
sevior  cum  severior  forma  mutari.  De  hoc  autem  loco  uberius 
dixi  non  solum  quo  praestantiam  libri  V  ostenderem,  sed  ut 
simul  docerem  nimis  sedulo  Iordanum  aliquando  iustoque  cupi- 
dius  vel  mediocris  bonitatis  libri  P  scripturam  in  ordinem  ver- 
borum  recepisse:  quae  ratio  num  consilio  libri  P  quam  constan- 
tissime  sequendi  satis  excusetur,  affirmare  non  ausim. 

Huic  loco  adicio  §  21,  ubi  PC  in  sententiam,  VPiE  in 
sententia  exhibent,  neque  tamen  quisquam  monuit,  si  strenuc  et 
considerate  verba  examinaveris,  in  sententiam  ferri  oninino  non 
posse.  Nam  si  Silanus  id  quoque  statuisset,  uti  prius  verberibus 
in  Catilinarios  animadverteretur,  hoc  ipsum  eius  sententia  iam 
esset  comprehensum  vel  ipsa  potius  sententia  fuisset:  itaque  cum 
Silanus  ipse  hanc  severam  sententiam  tulisset,  Caesar  intcrrogare 
eum  non  potuit,  cur  alterum  non  addidisset.  in  sententia  anlcm, 
quod  Herzogius  nullo  argumcnto  adiecto  ne  latinum  quidem  esse 
voluit,  nihil  aliud  est  nisi  fcum  sententiam  diceres'.  Haec  autem 
scriptura  cum  maiorem  difficultalem  quam  librornm  plurimorum 
primae  classis  verha  praebere  videretur,  multo  veri  similius  esl 
in  his  libris  difficiliorem  et  exquisitiorem  lectionem  cum  faciliore 

et  cotidiana  loquendi  forma  mutalam  esse:  quae  tameii  a  seu- 
teutia  abhorret.  Itaque  uos  in  liis  ipsis  libris  mauum  emendatricem 
deprehendere  non  iniuria  nobis  videmur:  id  quod  de  hoc  solo 
Ioco  indicasse  satis  erit,  quamvis  idem  cadere  in  Cat.  52,  35. 
lug.  14,  1.  9.  85,  14  al.  demonstrari  possit. 

Sic  etiam,  quam  rationem  artis  criticae  factitandae  Iordanus 
aliique  editores  secuti  sint  in  §  25,  minus  perspicio,  ubi  ex  solo 
P  neglegcris  ediderunt:  q-uod  tamen  fundamentum  valde  infringi- 
lur  loco  Iug.  40,  1,  ubi  in  P  ceterisque  bonis  praeter  PsB  libris 
neglexisset  legitur:  ut,  si  sibi  constare  voluerint,  hoc  quoque  de 
quo  disputamus  loco  C.  51,  25  neglexisset  edendum  fuerit.  Cum 
vero  lii  loci  soli  sint,  in  quibus  formae  a  perfecto  huius  verbi  deri- 
vatae  in  Sallusti  libris  leguntur,  neque  satis  firmam  codicuin 
scripturam  esse  utroque  loco  manifestum  sit,  solum  probandum 
hoc  puto,  ut  Cat.  51,  25  in  P,  Iug.  40,  1  in  B3P  erratum  esse 
a  librariis,  non  esse  his  formis  ipse  Sallustius  usus  credatur: 
quamquam  non  ignarus  eorum  quae  apud  Lachmannum  in  Lucret. 
p.  350  exstant. 

Neque  magis  credendum  est  §  33  libros  PC  veram  verbo- 
rum  collocationem  servasse:  ca  res  magnae  initium  cladis 
fuif,  cum  nullus  locus  exstet  quo  Sallustius  sic  sit  locutus,  eius- 
que  dicendi  generi  sola  apta  et  usitata  sit  Vaticani  scriptura 
initium  magnae  cladis  fuit. 

In  §  40  quoque  verum  soli  Vaticano  debetur.  Ubi  quod 
reliqui  omnes  circumvenire  exhibent,  id  quomodo  Gerlachius34) 
defendere  possit  non  video,  ut  recte  Iordanum,  Dietschium,  la- 
cobsium  circumveniri  edidisse  prorsus  persuasum  habeam. 

Nunc  vero,  ut  supra  promisimus,  repetenda  est  nobis  loci 
Cat.  52,  1  memoria,  qui  in  eorum  numero  est,  quos  lordanus 
protulit  ut  librum  V  a  grammatico  aliquo  correctum  esse  doceret. 
Sed  id  immerito,  ut  videlur:  nam  dubitari  vix  posse  arbitror, 
utra  vera  verborum  collocatio  sit.  V  enim  hunc  ordinem  praebet: 
longe  alia  mihi  mens  est,  quem  etiam  Servius  Fuld.  ad  Verg. 
Aen.  I,  13  testatur:  primae  autem  classis  libri  habent  longe  mihi 
alia  mens  est:  sic  autem  recte  verba  collocata  esse  Iordanus 
propterea    putat,    quod    Sallustius    pronomen    personale    primae 

34)  Annal.  Heidelb.  1868:  *circumvenire  ist  um  so  weniger  zu  andern, 
als  das  Begehen  der  Thaten  viel  starker  als  das  Geschehen  den  Sinn 
des  Sinn  des  Schriftstellers  ausdriickt,  daher  circumvenire  nicht  mit  fieri, 
sondern  mit  alia  parallel  steht'. 

enunliationis  voci  subiungere  soleat.  Quam  Iegem  num  Sallustius 
sibi  imposuisset  ut  cognoscerem,  onmes  Sallusti  Iocos  perscruta- 
tus  nonnulla  subtiliora  baud  esse  neglegenda  inveni.  Nam  ciuu 
omnino  aliquid  intersit  inter  ea  exempla  in  quibus  nominativus 
pronominis  reperitur,  atque  illa  in  quibus  casus  obliquus  legitur, 
tum  in  sententia  atque  in  vi,  quam  quoque  loco  pronomen  habet, 
summum  momentum  positum  est.  Si  enim  intra  primam  et  alte- 
ram  enuntiationis  vocem  inseritur,  vis  et  gravitas  eius  minuitur 
neque  aliam  illud  quam  graeci  sermonis  encliticae  vim  habet35): 
itaque  hanc  collocationem  saepissime  (xi  locis)  reperimus,  ubi 
mihi  ad  videtur  verbum  pertinet  neque  ullius  fere  ponderis  est. 
Quod  quidem  in  hunc  locum  nequaquam  cadit:  nam  iam 
initio  orationis  Cato  Ionge  aliter  atque  Caesarem  omnesque  eos,  qui 
leniter  de  crimine  et  poena  Catilinariorum  statuant,  sese  sentire 
dicit.  Itaque  mihi  pronomen  non  eum  locum  obtinere  potest, 
quo  positum  omni  vi  privatur,  sed  recte  sic  tantum  scribitur: 
longe  alia  mihi  mens  est.  Sententiae  autem  rationem  diligen- 
tissiine  a  Sallustio  habitam  esse  neque  legem  illam  pronomen 
altero  enuntiationis  loco  ponendi  constanter  eum  esse  secutum  hi 
loci  docent:  Cat.  2,  9  verum  enim  vero  is  demum  mihi  vivere  al- 
que  frui  anima  videtur;  Hist.  I,  41,  1  plurumum  timoris  mihi 
faciunt;  ibid.  I,  41,  18  at  obiectat  mihi  possessiones  e.  q.  s. ; 
ib.  I,  41,  26,  aliique  similes:  quibus  exemplis,  quanta  cum  cura 
Sallustius  sic  scripserit,  optime  intellegi  potest.  Itaque  etiam 
Cat.  51,  35  librum  V  solum  pristinam  scripturam  servasse  puto 
atque  haec  ego  (ceteri  atque  ego  haec  praebent),  cum  in  haec 
voce  summum  momentum  positum  sit ,  quod  ego  pronomine  inter- 
posito  haud  paullum  debilitari  manifestum  est.  Caesar  enim  ut 
senatum  impediat  quominus  in  Catilinam  eiusque  socios  gravius 
animadverlat,  quantae  calamitatis  atque  miseriae  Sullae  victoria 
eiusque  proscriptiones,  laetissimo  animo  prinio  receptae,  causae 
fueriut  describit,  monetque  quanta  in  mala  tam  severae  animad- 
versiones  vertere  possint;  ne  tamen  Ciceronem  eiusque  factionem 
oftendat,  statim  subicit  atque  haec  ego  (tanta  mala  tantamque  ea- 
lamitatem)  non  in  M.  Tullio  neque  his  temporibus  vereor,  scd  in 
magna  civitate  multa  et  varia  ingenia  sunt. 

Sic  etiam  52,  18   sola   vera   est  libri   V  memoria  intentius, 
quamvis   omnes    reliqui   attentius   exhibeant:    idquc   non   una   de 


35)  cf.  R,  Klotzium  ad  Cic.  Lael.  4,  16  p.  113. 

causa.  Nam  inlenUus  requiritur  propter  ea  quae  opponuntur: 
in  eodem  enim  enuntiato  animus  hi/irmior  pro  contrario  est,  cui  in 
priore  parte  vix  respondere  ctttentius  potest,  quod  ad  sensus  tan- 
tum  pertinet  neque  vires  quoque  efficaces  significat;  tum  in  altera 
enuntiatioue  languere ,  quod  pigritiam  atque  inertiam  in  agendo 
denotat,  intentius  ut  contrarium,  non  attentius  flagilat.  Altera  au- 
tem  non  spernenda,  ut  mihi  quidem  videtur,  causa  baec  est,  quod 
atientus  in  Sallusti  liLi  ia  omnino  non  exstat,  quem  intenlus  vocabulo 
persaepe  usum  esse  baec  exempla  docent:  Cat.  2,  9.  4,  1.  6,  3. 
16,  5.  27,  2.  54,  4.  60,  3.  Iug.  23,  1.  30,  3.  40,  3.  44,  3. 
46,  5.  49,  3.  53,  5.  55,  3.  57,  3.  76,  2.  89,  3.  91,  4.  93,  4. 
94,  3.  5.  100,  4. 

Tdem  de  V  iudicium  faciamus  necesse  est  §  29,  ubi  V  et 
Pi  prospere  omnia  cedunt  scriptum  exhibent,  in  PC  prospera 
omnia  cedunt  legitur.  Valicanum  et  Pi  sequendos  esse  recte 
Wirzius  p.  8  demonstravit  his  locis  allatis:  Tac.  ann.  I,  28  pro- 
spere  cessura,  quae  pergcrent\  Cic.  Phil.  XIII,  19,  40  quasi  ei 
pulcnerrime  priora  processerint;  Cic.  ad  fam.  XII,  9,  2  ut  omnia 
prospere  procedant;  Sall.  Cat.  26,  5  neque  insidiae  prospere  ces- 
sere;  Iug.  63,  1  cuncta  prospere  eveniura:  (item  Liv.  V,  51,  5  omnia 
prospere  evenisse).  Contra  quae  exempla  ut  libri  P  scripturam 
defenderet  Eussnerus,  non  satis  erat  attulisse  rsimilem  similium' 
verborum  structuram  Cat.  20,  2  opporluna  res  cecidisset  et  Cat. 
26,  5  quae  occulle  temptaverat  aspera  foedaque  evenerant:  quae 
quantum  ab  eo,  in  quo  cardo  rei  vertitur,  distent  nemo  non  in- 
tellegit. 

Sic  etiam  §  32  causa  non  est  cur  aique  librorum  VB  scrip- 
turam  neglegamus,  quam  Dietschius  olim  sententiae  aptiorem  esse 
recte  sensit36):  nam  di  atque  homines  unam  notionem  efficiuut, 
ita  ut  Lentulus  ea  commisisse  dicatur,  quibus  di  simul  et  homi- 
nes  laederentur. 

Etiam  caput  58  habet,  quo  iibri  V  auctoritas  confirmetur. 
Ac  primum  quidem  §  11  ille  cum  aliis  veram  verborum  col- 
locationem  praestat  pugnare  pro  poteniia  paucorum,  quem  ordi- 
nem  multo  quam  ceterorum  librorum  pulcbriorem  esse,  qui  hanc 
enuntiationem  semel  legerit,  statim  agnoscet:  vix  autem,  nisi  forte 
arbitramur  nihil  non  scribi  potuisse  a  Sallustio,  hic  putandus 
est  tam  claudicantem  enuntiationem,  qualem  PC  praebent,  compo- 


36)  ed.  a.  1859.    Commentat.  cap.  V  p.  113. 

suisse.  Ilanc  auteni  collocationem  non  ab  illo,  quem  Iordanus 
finxit,  rhetore  profectam  esse  ex  eo  apparet,  quod  eandem  alii 
(juoque  libri  praebent. 

Sic  etiain  §  12  V  adgredimini  cum  aliis  servavit,  .P£autem  ad~ 
grediamini  exliibent,  quod  minus  probabile  esse  iam  Dietschius 
vidit,  imperativum  graviorem  Catilinaeque  ingenio  aptiorem  di- 
cens37):  quod  quamvis  verissimum  sit,  alterum  tamen  adiciendum 
esse  hoc  videtur,  Sallustium  iu  talibus  cohortationibus  contionan- 
tes  semper  imperativo  utentes  introducere,  nusquam  coniunctivo. 
Sic  verbi  causa  factum  videbis  Cat.  52,  33.  lug.  10,  8.  14, 
6.  25.   85,  47.  alibi. 

§  13  vix  monendum  esse  pulo  librum  V  cum  paucis  (eis- 
que  haud  bonae  notae  vel  potius  interpolatis)  vcrum  prodere 
vobis,  quod  recte  in  verborum  ordinem  recipitur;  nam  primae 
personae  pronomen  vel  propter  ea  quae  sequuntur  a  bona  atque 
integra  sententia  prorsus  abhorret. 

Nunc  ad  eos  locos,  quibus  in  libro  de  bello  Iugurthino  Va- 
ticani  auctoritas  praestat,  nobis  veniendum  est.  Quorum  primum 
ex  Iug.  10,  1  promo.  Ibi  enim  haud  dubie  vera  est  verborum 
collocatio  quam  V  (cum  paucissimis  eisque  deterrimis,  ex  illo  ipso 
subinde  correctis38)  exhibet:  parvom  ego  te,  lugurtha,  amisso 
patre  sine  spe,  sine  opibus  in  rcgnum  meum  accepi:  quo  loco  ab 
lordano,  Dietschio,  Iacobsio  ad  librorum  PC  auctoritatem  cgo, 
lugurtha,  te  editum  non  probo,  exemploque  hoc  esse  puto  quam  certo 
Sallusti  dicendi  genere  diligenter  explorato  non  pauca  paullo  rectius 
conlormari  possint.  Nam  cum  omnino  lex  sermonis  latini  sit,  ul 
bina  in  eadcm  enuntiatione  pronomina  quam  proximo  intervallo 
se  excipiant,  cuius  rci  exempla  innumerabilia  in  promptu  sunt,  lum 
Sallustium  vix  aliter  locutum  esse  apparet  vel  ex  Cat.  52,  5.  lug. 
31,  6.  ib.  10,  7:  ccterum  ante  hos  te,  Iugurtha,  qui  aclalc  ct 
sapientia  prior  es,  ne  aliler  eveniat  providerc  dccet;  maximc  au- 
tem  si  contuleris  ex  oratione  Memmi  lug.  31,  27  haec:  ncquc 
cgo  vos,  Quiritcs,  hortor.  Conferri  potest  ctiam  or.  Phil.  hisl. 
I,  48,  9  quod  cgo  vos  oro  atque  obsccro,  patres  conscripti. 

Quam  autem  male  saepius  res  geratur  libri  V  auctoritate 
neglecta,   luculentissimo   exemplo  Iug.   10,  2   probatur,   ubi    illc 


37)  ed.  a.  1868.  praef.  p.  VII. 

38)  Adieci   haec,    ut  indicareni    quales   cssent    libri    qui    in   Iordani 
editionc  C  littera  notantur. 

solus  Sallusti  inanum  servavit:  nisi  quis  forte  in  codice  t 3n) 
quidquam  esse  fidei  putaverit.  Omnibus  enim,  quae  mihi  qui- 
dem  in  manibus  sunt,  in  editionibus  quod  PC  tradunt  legitur: 
novissume  rediens  Nnmantia  meque  regnnmque  meum  gloria 
lionoravisti,  id  quod  viri  docti  satis  bene,  usitate,  eleganter 
dictum  esse  putaverunt  his  exemplis  adscriptis:  Cat.  12,  4  verum 
illi  delubra  deorum  pietate,  domos  suas  gloria  decorabant', 
ibid.  35,  3  non  dignos  homines  honore  honestatos  videbam. 
Neutrum  tamen  exemplum  satis  aptum  esse  omnes  fugisse  vide- 
tur :  nam  aliud  est  fdecorare',  aliud  fhonorare',  aliud  est  'honore 
honestare',  aliud  fgloria  honorare';  fhonorare' enim,  siquidem  et 
lectione  mea  et  lexicis  satis  confidere  licet,  magis  definitam  et 
specialem  sententiam  habet,  quae  omnibus  fere  locis  non  multum 
ab  illo  sermonis  nostri  ceine  Ehre  erweisen'  distat.  Quod  tamen 
summum  est,  multo  exquisitius  totiusque  loci  sententiae  (quippe 
quae  in  summis,  sed  eis  falsis  laudibus  adulationibusque  Iugur- 
thae  a  Micipsa  tributis  constet)  multo  aptius  est  quod  V  praebet 
onerare ,  quain  vocem  librarii,  cum  vel  mori40)  sui  temporis  ad- 
dendae  h  litterae  indulgerent,  vel  prope  positi  gloria  vocabuli 
notione  moverentur,  cum  honorare  verbo  mutaverunt.  onerandi 
autem  verbum,  quod  longe  exquisitius  est  et  graviorem  senten- 
tiam  atque  concinniorem  reddit,  sic  usurpari  ex  his  locis  cognoscitur 
quos  adscripsi:  Plaut.  Capt.  IV,  17  (774)  ita  hic  me  amoenitate 
amoena  amoenus  oneravii  dies;  Stich.  IV,  1,  27  (532)  nos  potius 
oncremus  nosmet  vicissatim  voluptatibus;  Liv.  IV,  13  onerarc 
alqm  laudibus;  cf.  Liv.  X,  14.  XXXV,  11;  Plin.  ep.  1,8  onerat 
te  quaesturae  tua  fama,  onerat  testimonium  principis,  onerai  tri~ 
bunatus;  III,  3  extr.  a  te  meque  monebitur ,  quibus  imaginibus 
oncrctur,  quae  nomina  el  quanta  sustineat.  Adde  ipsius  Sall.  lug. 
12,  3  promissis  onerat  impellitque. 

Quot  bonae  scripturae  ex  V  peti  possint,  etiam  paullo  post 
14,  1  apparet,  ubi  cum  in  reliquis  libris  omnibus  vel  in  ad/i- 
nium  locum  vel  in  adfinium  loco  legatur,  V  solus  ad/inium  loco 
exhibet.  Quam  scripturam  cum  omnes  praeter  Gerlachium  editores 
germanam  iudicaverint,  supervacaneum  esse  puto  pluribus  ex- 
plicare,  cur  eam  infra  in  numero  locorum  a   V  recte  traditorum 


39)  t  est  codicis  Turicensis  manus  posterior. 

40)  Vide  Dietschii  ed.  1859  Comment.  cap.  I  p.  3.  Cf.  Cat.  2  honeri, 
Cat.  3  nichilhominus ,  ib.  6  abhorigines,  ib.  25  inherat  (in  cod,  P)\  Iug. 
85,  5  hora  pro  ora  in  cod.  Pi. 

posucrim:  Gerlaehium  autem  modeste  nionuerim  exempla,  quae 
in  praepositioni  dcfendendae  attulit41),  nou  oinni  ex  parte  in 
Sallusti  verba  quadrare;  lum  vero  maxime,  loeum  quo  praepo- 
sitio  in  libris  ms.  colloeata  est  a  sermone  pedestri  plane  ab- 
horrere,  ut  vel  hinc  appareat  eam  a  Sallustio  non  esse  profectam. 

Non  item  §  3  inter  viros  doctos  convenit,  ubi  libri  vario  modo 
discrepant,  ita  vero  ut  primae  classis  libri  interpolati  esse  videan- 
tur:  Pi  enim  possem,  PC  posse  me,  V  posse  prodidit.  Ac  primum 
quidem  hoc  dicendum  videtur,  per  se  horum  nihil  a  sermone 
latino  alienum  esse:  duo  igitur  respicienda  esse  apparet,  orationis 
concinnitatem  atque  consuetudinem  Sallustianam.  Qua  in  causa 
a  vero  aberrare  mihi  videntur  qui  Sallustium  censeant  in  uua 
eademque  enuntiatione  ter  constructionem  mutasse,  ut  primum 
coniunctivus  ex  velle  penderet,  dein  infinitivus,  denique  ut  parti- 
cula.  Veruin  priora  duo  enuntiationis  membra,  quae  unam  sen- 
tentiae  partem  continent  (quam  Iordanum  bene  perspexisse  in- 
terpungendi  qua  utitur  ratio  docet),  verborum  quoque  pari  con- 
structione  significanda  erant.  Itaque  pro  certo  habeo  me  gram- 
matici  vel  librarii  additamentum  esse,  qui  accusativo  orationem 
carere  non  posse  putaret:  quod  quam  falsum  sit,  ex  locis  huic 
simillimis  ut  Iug.  76,  1.  88,  5.  102,  2  apparet;  possem  autem, 
quod  in  uno  Pi  legitur,  aut  calami  lapsui  aut  librarii  illius  aeta- 
tis  coniecturae  debetur. 

Etiam  in  primae  classis  libris  saepius  addita  reperiuntur, 
quae  prorsus  supervacanea  vel  etiam  falsa  sint:  id  quod  §  9  bis 
usu  venit.  In  V  enim  legitur:  eheic  me  miserum!  hucine,  Mi- 
cipsa  paler,  henificia  iua  evasere,  ut  quem  tu  parem  cum  libcris 
regnique  participem  fecisti  e.  q.  s. :  neque  quisquam  in  his  vcr- 
bis  quidquam  desideraverit;  in  PC  autem  cum  liberis  tuis  scrip- 
tum  est.  tuis  igitur  pronomen  prorsus  praeter  rationem  addituni 
esse  facile  apparet:  nam  neque  ullum  momentum  vel  vis  in  eo 
posita  est,  neque  omisso  pronomine  ulla  sententiae  obscuritas  ori- 
tur,  nec  fieri  potest  ut  liberis  de  aliis  nisi  de  Micipsae  filiis  accipia- 
tur.   Itaque  rectissime  Dietschius  adnotavit42):  'quain  subtilis  fuisset 


41)  ed.  a.  1827  vol.  II  p.  232:  Cic.  Verr.  VII,  28  in  piratarum  locum 
cives  liomani  hostilem  in  modum  cruciati  et  nccati  sunt;  Iust.  XII,  12  (qui 
scriptor  vix  is  est,  quo  hac  in  re  quidquam  probari  possit) :  iussus  prac- 
csse  Macedonibns  in  Anlipalri  locum. 

12)  edit.  a.  1868  praef,  p.  8. 

ille  grarnmaticus  qui  luis  eiecisset,  equklem  magis  mirarer  quam 
ex  glossa  illud  in  libros  inrepsisse'.  —  Idem  dicendum  est  de 
lug.  24,  3,  ubi  mei  in    V  merito  omittitur. 

Eiusdem  generis  vitiorum  in  PC  exstantium  etiam  alterum 
exemplum  eadem  §  nobis  offert:  in  omnibus  euim  ibi  libris  ms. 
praeter  V  legitur  (s.  s.  P)  numquamne  ergo  familia  nostra  quiela 
erit?  Quibus  in  verbis  ne  particulam  falsam  esse  iam  Rritzius 
suo  iure  monuit,  cum  fIatini  ubicunque  dolorem  vel  indignationem 
ita  significare  velint,  ut  ostendant  id  quod  queruntur  aut  miran- 
lur  male  convenire  cum  eo  quod  fieri  deceat,  sola  ergo  particula 
utantur'43).  Itaque  qui  Gerlachius  et  Iordanus,  quos  neque 
Dietschius  neque  lacobsius  secuti  sunt,  numquamne  scripturam 
probabiliter  defendere  possint,  parum  assequor.  —  Neque  minus 
aptum  Iug.  14,  11  exemplum  est,  quo  doceatur  primae  classis 
codices  a  librariis  suopte  arbitrio  correctos  esse  vel  potius  cor- 
ruplos:  nam  de  libri  V  correctore  hoc  quidem  loco  certe  cogi- 
tari  nequit.  Omnes  enim,  qui  Iordani  sententiam  amplexi  Iihrum 
V  grammatici  alicuius  libidine  mutatum  esse  dicunt,  quamvis  vel 
latissime,  ut  Eussnerus,  hunc  mutandi  campum  patere  putent, 
alterum  tamen  concedant  necesse  est,  grammaticum  illum  rariores 
atque  exquisitiores  locutiones  in  usitatas  atque  vulgares  muta- 
visse.  Hoc  autem  loco  in  V  non  quit  legitur,  in  reliquis  omni- 
bus  est  nequit,  id  quod  posterioribus  potissimum  saeculis  multo 
usitatius  fuisse  nerno  nescit:  itaque  haec  librariis  causa  mutandi 
fuit. 

Sic  rursus  eadem  §  in  PC  vera  pronominis  collocatio  mu- 
tata  est:  legitur  enim  in  illis  ut  ubivis  tutius  quam  in  meo  regno 
essem,  V  autem  in  regno  meo  scriptum  exhibet.  Sed  iam  Woelff- 
linus,  cuius  accuratissima  et  diligentissima  de  hoc  genere  dispu- 
tatio44)  a  recentissimis  editoribus  non  satis  magni  aestimata  est, 
Sailusti  consuetudinem  pronominum  collocandorum  observavit  at- 
que  hunc  quoque  scriptorem  eam  sibi  legem  imposuisse  inve- 
nit,  ut  rneum  tuum  suum  pronomina  tum  tantum  substantivo 
quo  pertinent  praemitterentur,  si  sumrnum  momentum  in  pro- 
nomine  positum  vel  si  cum  nomine  substantivo  etiam  adiectivum 


43)  ad  Iug.  14,  9  p.  79  ed.  mai.  cf.  Hand  de  partic.  lat.  vol.  II 
p.  454  §  3. 

44)  Philol.  vol.  XVII  p.  522.  Hoc  autem  loco  Woelfflinus  docuit 
etiam  Iug.  24,  8  eam  verborum  collocationem,  quae  in  V  legatur,  solam 
veram  esse  recteque  edi   quid  esl  reliquom  nisi  veslra  vis  e.  q.  s. 

coniunctum  esset:  nemo  autem,  opinor,  illo  loco  ad  eam  excusa- 
tionem  confugiet,  ut  etiam  in  pronomine  aliquid  momenti  inesse 
arguat,  quod  quantillum  contra  altcrius  vocis  vim  valeat  quivis 
sentit.  Libri  V  autem  scripturam  hic  quoque  probissimam  esse 
optime  docent  haec  exempla:  Iug.  10,  1  in  regnum  meum;  10,  2 
meque  regnumque  meum ;  24,  5  simul  amiciliam  vostram  et  regnum 
meum  sperare. 

§  18  levior  error  ornnium  primae  familiae  librorum  est  ne 
pro  neu  Vaticani  scriptura,  de  qua  dubitari  nequit:  cui  (anien 
rei  ne  ego  quidem  quidquam  tribuo  praeter  hoc,  quod  inde  aliis 
similibusque  vitiis  comparatis  apparet  non  admodum  diligenter 
accurateque  iam  archetypum,  ex  quo  tota  haec  familia  fluxit, 
scriptum  fuisse.  Neque  multo  maiorem  vim  habet  quod  §  21  in 
V  recte  scriptum  est  quoius,  quod  ab  ipso  Sallustio  originem 
ducit,  primae  autem  familiae  libri  cuius  recentiorem  formam  prae- 
bent:  ita  ut  hoc  loco  certe  intellegatur  in  his  libris  rariora  at- 
que  exquisitiora ,  etiam  si  litteras  ipsas  respicias,  cum  usitatis 
et  cotidianis  mutata  esse. 

Manifestum  autem  mutationis,  quae  explicandi  studio  debe- 
tur,  exemplum  in  libris  primae  familiae  deprehendere  mihi  vi- 
deor  §  21,  quo  loco  P  cum  omnibus  et  optimae  et  inmnae  no- 
tae  Jibris  ui  ille  qui  nunc  sceleribus  suis  e.  q.  s.  praebet,  in 
Pi  et  Pi  (^jJl)  ne  superscripto  ut  legitur,  V  solus  ne  ille  e.  q.  s. 
simpliciter  exhibet.  Quod  solum  verum  rectumque  esse  inter 
omnes  constat;  librarii  autem,  cum  quid  nc  particula  sibi  vellet 
ignorarent,  ut  superscripserunt,  quam  vocem  plerique  genuinam  esse 
rati  pro  ne  particula  Sallusti  verbis  inseruerunt,  ei  autem  qui  co- 
dices  Pi  et  P*  scripserunt  longe  accuratissime  exempli  archetypi 

ut 
scnpturam  secuti        pinxerunt. 

Etiam  in  Memmi  oratione45)  c.  31  loci  reperiuntur ,  in  qui- 
bus  libri  V  scripturam  veram  esse  facile  appareal.  Quoruni  in 
numero  primus  est   §  4,   ubi   V  genuinam   vcrborum    collocatio- 


45)  Exstat  de  hac  oratione  singularis  libellus  C.  A.  F.  VVidnianni: 
rQuaestio  de  Sallustiani  Meramii  oratione',  editns  Blabirae  a.  1857.  Quera 
ea  de  causa  commemoravi,  nc  quis,  sicut  ipse  opinatus  sum,  putaret  in- 
veniri  in  eo  libello  res  quae  ad  verba  scriptoris  rostituenda  vel  ad  Mein- 
mium  pertinerent,  eumque  multa  opera  anquirendura  esse.  Continet  enim 
praeter  verba  Sallusti  in  nostrum  sermonera  translata  niliil  nisi  dispu- 
tationera  quattuor  paginis  finitara,  qua  docetur  quoraodo  extr.  or.  §  28 
cuni  ceteris  cohoereat  et  consentiat,  quae  sine  ullo  dainno  neglegi  potest. 

neni  servavit  potentiae  factionis.  Solet  enim  Sallustius  genetivum 
ex  substantivo  pendentem,  nisi  singularis  causa,  ut  maior  quaedam 
gravitas  vel  singulare  momentum  aliquotl  in  genetivo  positum,  ut 
res  aliter  instituatur  postulat,  ei  ex  quo  pendet  nomini  post- 
ponere,  velut  (ut  unum  ex  innumerabilibus  exemplis  adscribam) 
Iug.  27,  2  infesius  potentiae  nobilitatis;  illic  autem  cur  factionis 
notio  maiore  vi  efferatur  perspici  nequit.  —  Maioris  autem  mo- 
menti  est  quod  §  10,  cum  in  ceteris  libris  honori  non  praedae 
habeant  legatur,  Vaticanus  solus  lionores  non  praedas  exhibet:  ut 
tamen,  utrum  rectius  dicatur,  haud  difficile  diiudicatu  sit.  Nam 
quod  omnes  praeter  Dietschium  viri  docti  librum  P  secuti  edide- 
runt  lionori  non  praedae  habeant,  in  eo  nihil  aliud  inesse 
potcst  nisi  hoc:  ostentare  nobiles  sacerdotia,  consulatus,  trium- 
phos  perinde  ac  sic  eis  utantur  ut  inde  honorem  atque  gloriam 
capiant,  nec  vero  imperiis  et  magistratibus  utantur  quibus  aera- 
rium  expilent  et  vectigal  regum  populorumque  accipiant.  Quo- 
rum  alterum  nullo  modo  hoc  loeo  dici  rectissime  iam  Dietschius46) 
monuit,  qui  ex  P  honori,  ex  V  praedas  in  ordinem  verborum 
etiam  nuper  recepit.  Quod  quamvis  fortasse  dici  potuerit,  sunt 
tamen  quae  me  quominus  assentiar  impediant.  Ac  primum  qui- 
dem  recte  fieri  vix  potest,  ut  in  priore  enuntiationis  parte  primam 
codicum  familiam ,  in  altera  librum  V  verum  testari  censeamus; 
deinde  si  modo  ita,  uti  Dietschio  visum  est,  statuamus,  alterum 
hoc  reputandum  est,  habere*1)  alia  notione  subiecta  cum  honore 
voce,  alia  cum  praeda  coniunctum  esse:  ita  ut  orationis  concin- 
nitas,  hoc  loco  prorsus  necessaria  neque  usquam,  si  per  scriptu- 
rae  varietatem  licet,  a  Sallustio  abiudicanda,  mirum  quantum 
violetur.  Tum  vero,  quod  summum  est,  ipsa  sententia  postulare 
videtur  ut  Vaticani  auctoritatem  sequamur,  cuius  quidem  verba 
aptissima  sunt,  si  in  hanc  partem  explicantur  ut  Memmius  dicat: 
iucedere  nobiles  per  ora  populi  magnificos,  sacerdotia  et  consu- 
jatus,  partem  triumphos  suos  ostentantes,  proinde  quasi  ea  adepti 
sint,  dum  populus,  ut  eos  honoraret  atque  pro  meritis  ornaret, 
imperia  eis  mandavisset,  non  ipsi  per  fas  ac  nefas  haec  omnia 
arripuerint. 

Neque  minus  §  17    V,  quocum   consentit  Pi,  ipsius  Sallusti 


46)  ed.  a.  1859.    Comment.  cap.  V  p.  119. 

47)  Loci  ut  Iug.  89 ,  4  ab  hoc  diversi  snnt,  quia  illic  scriptor  passivo 
utitur.     Cf.  etiam  Iacobsium  ad  Cat.  1,  4. 


30 

scripturam  maius  tuetur,  cum  in  ceteris  omnibus  falso  magis  le- 
gatur.  Quod  utrum  errore  an  consilio  illatum  sit,  dubitari  potest: 
veri  autem  specie  non  plane  caret  eum,  qui  librum  P  scripserit, 
eo  vehementius  vocibus  praegressis  motum  quo  magis  verba  suo 
arbitrio  intulisse. 

Eadem  ratione  §  18  qui  severiore  iudicio  utatur,  Vaticani 
scripturam  quod  magis  vobis  fecisse  quam  illis  accidisse  indignum 
est  praestare  non  poterit  infitiari,  vos  autem  quod  in  ceteris  le- 
gitur  reiciet.  Qua  in  re  illud  miror,  quod  recentiores  editores 
omnes  Cortii  sententiam  plane  spreverunt,  qui,  quamvis  vobis  in 
ullo  codice  exstare  plane  ignoraret,  vos  eiciendum  esse  putavit, 
idque  eo  confidentius,  quod  Sallustius  saltem  vobis  scripturus  fuisset. 
Sic  ille,  ut  saepius  alibi  factum,  coniectura  invenit  quod  postea 
in  libris  proditum  esse  alii  cognoverunt.  Commemoravimus  au- 
tem  boc,  quo  ostenderemus  non  nimio  libri  V  studio  vobis 
illud  nos  probavisse,  sed  ipso  id  simplicitatis  sensu  flagitari. 
Nam  hoc  omnino  Memmius  maxime  urget,  prorsus  indignum 
esse  populo  Romano,  manu  et  vi  in  eos  vindicare  qui  rem 
publicam  hostibus  prodiderint.  Neque  vero  aliter  hoc  fieri 
potest,  nisi  ut  ex  indignum  adiectivo  vobis  ablativus  pendeat; 
sin  vero  scriptor  vos  fecisse  dixisset,  haec  duo  verba  in  unam 
notionem  coaluissent,  ut  vos  fecisse  et  illis  accidisse  inter  se  op- 
ponerentur,  nec  vero  vobis  et  illis  sicut  fecisse  et  accidisse 
singillatim  sibi  responderent. 

§  19  miror  quod  nemo  vidit  contemnet,  quod  V  praebet, 
solum  verum  esse,  cum  non  eundem  tamquam  temporis  gradum  at- 
que  si  dediiicius  est  obtineat,  sed  eodem  quo  scilicet  existumabitis 
spectet.  Multo  autem  magis  doleo  quod  §  25  Dietschius  non  obsti- 
natius  in  sententia  sua  perscveravit.  Nuper  enim  haec  scripsit48): 
'omittatis  c.  Iordano]  amittatis  (Vaticani  scriptura),  quod  nescio 
annon  proprium  fuerit  Sallusti'.  Quod  ut  ego  verum  esse  putem 
maxime  eo  adducor  quod,  quam  legem  Kritzius  aliique  de  diffe- 
rentia  amiltere  et  oinittere  verborum  protulerunt,  eam  multis  locis 
inquisitis  non  plane  veram  esse  cognovi.  Imprimis  id  apparel 
ex  lug.  66,  1,  ubi  haec  leguntur:  (lugurlha)  arma  tela  aliaque, 
quae  spe  pacis  amiserat,  reficere  aut  commercari:  \i\  quam 
sententiam  optime  ea,  quam  Kritzius49)  omittere  vcrbo  adhibuit, 
cxplicatio  quadrat:  fqui  aliqua  re  non  vult  uti  cum  potest,  eam 


48)  edit.  a.  1808  praefnt.  p.  IX.         49)  edit.  raai.  a.l  Iug\  31,  17  p.  180. 

omittit' ;  hoc  enim  loco  amitiere  verbo  consilium  significari  nemo 
iufitiabitur.  Neque  spernendum  erat,  quod  Dietschius 50)  ipse 
monuit,  iam  comicos  veleres  (ac  Sallustium  satis  novimus  anti- 
quorum  verborum  amantissimum)  et  alia  similia  dixisse  et  noxiam 
amitlere,  ut  Terent.  Eun.  852  funam  hanc  noxiam  amitte:  si  aliam 
achnisero  umquam,  occidito'.  Itaque  cum  haec  vocis  notio  a  ser- 
mone  usuque  latino  minime  abhorreat,  sed  et  aptissima  sit  et 
exquisilior,  summo  iure  hoc  nobis  videmur  statuere,  librarium, 
qui  primae  classis  exemplum  archetypum  scripserit,  lectiorem  vo- 
cem  cum  vulgari  et  consueta  mulasse  atque  ita  scripturae  discre- 
pantiam  ortam  esse.  ■     . 

Iug.  85,  2  in  V  legitur  quanio  pluris  est  univorsa  res 
pvhlica,  qua?n  consulatus  aui  praelura,  eo  maiore  cura  e.  q.  s. ; 
in  ceteris  omnibus  est  quo  pluris  —  eo.  Quas  scripturas  si 
inter  se  comparamus  et  utra  ex  utra  facilius  oriri  potuerit  quae- 
rimus,  apparet  fieri  vix  potuisse  ut  quo  .  .  .  .  eo  in  quanto  .... 
eo  corrumperetur ;  quo  autem  ex  quanto  originem  duxisse  a  pro- 
babilitate  non  abhorret.  Accedit  quod  quanto  optime  hic  dicitur, 
quia  cum  pluris  voce  coniunctum  est;  quanto  vero  et  eo  saepius 
sibi  invicem  respondere  vix  opus  est  exemplis  docere.  Sic  Liv. 
III,  8,  8:  quanto  longius  ab  urbe  abscederent,  eo  solutiore  cura 
e.  q.  s.  (Pomp.  ad  Domit.)  ap.  Cic.  ep.  ad  Att.  VIII,  12,  b: 
quanto  enim  magis  appropinquare  adversarius  coepit,  eo  tibi  ce- 
lerius  agendum  erat. 

Etiam  maioris  momenli  exemplum  §  11  exstat.  Hic  enim 
in  V  et  C51)  imperatorem  legitur,  in  PC  imperare  scriptum  est, 
quod  lordanus,  Dietschius,  Iacobsius  ipsi  Sallustio  tribuerunt. 
Quorum  rationi  tantum  abest  ut  assentiar,  ut  hinc  pulcherrimum 
exemplum  peti  credam  quo  praestantia  libri  V  atque  interpolatio 
reliquorum  librorum  probetur.  Atque  ut  illud  ne  premam,  non 
facile  fieri  potuisse  videri,  ut  imperatorem  ex  imperare,  quod 
multo  propius  ad  sermonem  vitamque  cotidianam  accedit,  orire- 
tur,  inimo  credendos  esse  librarios  accusalivum,  qui  quid  sibi 
vellet  non   intellegerent,   cum   infinitivo  mutasse:   ipsi   sententiae 


50)  edit.  a.  1859  Commenfc.  cap.  V  p.  120. 

51)  Qui  eodices  hi  C  sint  ignoro,  cum  etiam  libros  Pi  (et  P4\  in 
quibus  imperatorem  legi  ex  Dietschii  adnotatione  collig-ere  quispiam  pote- 
rat,  imperare  praebere  Wirzii  'opera  sciamus.  Itaque  suspicor  omnino  in 
solo  V  imperatorem  exstare,  cum  Iordanus,  ni  fallor,  ad  Sallusti  editio- 
nem  parandam  Pi  librum  nondum  a  semet  collatum  habuerit. 


32 

dici  nequit  quantum  imperare  scriptura  recepta  detrahatur.  Aut 
enim  hariolor  aut  Sallusti  in  orationibus  componendis  artem  i  111 
non  satis  magni  faciunt,  qui,  quid  legibus  artis  grammaticae  re- 
pugnet,  respiciunt,  quid  vero  pulchrius,  quid  gravius,  quid  animo 
consilio  moribus  eius,  quem  Saliustius  loquentem  facit,  accommo- 
datius  sit,  parum  curant.  Hoc  autem  loco  id  Mario  esse  proposi- 
tum  patet,  ut  nobiles  et  senatus  factionem  omnibus  modis  vexet 
atque  lacessat :  id  quod  multo  gravius  fit,  si  imperatorem  dicit, 
non  solum  imperare,  et  ut  illa  vox  mox  acerbissima  cum  irrisione 
repetatur.  Dici  autem  simpliciter  potuisse  imperatorem  iubere 
iam  Kritzius  exemplis  docuit,  ut  Livi  I,  17,  9  cum  populus  re- 
gem  iussisset;  item  I,  22,  1  inde  Tullum  Hostilium  regem  popu- 
lus  iussit  e.  q.  s. :  atque  adeo  ex  ipsius  Sallusti  libris  afferre 
poterat  Iug.  14,  10  quis  (Numidis)  hostis  nullus  erai,  nisi  forte 
quem  vos  iussissetis.  Neque  alterum,  quod  Iordanus  et  Dietschius 
(quamquam  hic  quidem  invito  animo)  contra  libri  V  auctoritatem 
probaverunt,  verum  esse  mihi  videtur.  Legitur  enim  in  VC  (in 
his  ET  optimae  notae  libri  sunt)  is  sibi  imperatorem  alium 
quaerat;  in  P  et  deterioribus  sibi  omissum  est,  in  Pi  idem  dele- 
tum.  Qua  in  causa  Dietschii  rationem  nequaquam  probare  pos- 
sum,  qui  novissime  haec  adnotavit52):  fquamquam  sibi  ob  codi- 
cum  auctoritatem  exulare  debere  agnosco,  tamen  quia  ambiguita- 
tem  prorsus  removet,  mihi  placere  non  infitias  ire  audeo'.  Nam 
cum  omnino  librorum  auctoritas  contra  rationem  nihil  valeat, 
tum  hac  praesertim  in  re  quae  ista  auctoritas  sit,  non  intellegi- 
tur:  sibi  autem  a  Sallustio  necessario  scribi  debuisse  apparet. 
Id  enim  si  omittatur,  etiam  haec  verbis  sententia  facillime  subici 
possit,  illum  qui  imperator  factus  sit  quaerere  aliquem  qui  im- 
peret,  ita  ut  ipse  imperator  nihil  curet:  id  quod  a  vero  longe 
abest.  Nam  nihil  aliud  dicit  Marius,  nisi  eum  qui  imperator 
creatus  sit  quaerere  aliquem,  qui  ipsi  consulat,  ita  ut  imperator 
quidem  militibus  imperare  videatur,  ille  autem  alter  consilium 
rationemque  monstret  qua  omnia  agenda  sint.  Itaque  sibi  a 
scriptore  adici  necesse  erat.  His  autem  verbis  a  Mario  Metellum 
perstringi,  cui  se  ipsum  bona  consilia  dedisse  simulet,  vix  est 
quod  moneam. 

§  13  summo  iure  Gerlachius,  Iordanus,  Dietschius,  Iacobsius 
librorum    VPi  auctoritatem   contra  P  omnesque   reliquos,    qui   et 


52)  edit.  a.  1808  praefat.  p.  XI. 

particulam  praobent,  seculi  aut  ediderunt:  uon  enim  coniungen- 
dae  sunt  hae  duae  notiones,  sed  separandae.  Quod  cum  ab  omni- 
bus  recte  intellectxim  sit,  non  est  cur  demonstrem  afterendum 
esse  boc  exemplum  in  eis  quibus,  quid  libri  V  aiictoritas  valeat 
atque  quae  ratio  inter   V  et  Pi  intereedat,  intellegatur. 

§  17  in  V  aliisque  (primae  quidem  familiae,  nec  vero 
admodum  bonis)  legitur  iure  me  despiciunt,  faciant  idem  maio- 
ribus  suis  e.  q.  s. ;  P  aliique  faciunt  exbibent,  in  Pi  a  super- 
scriptum  est.  Ibi  faciunt  ferri  non  posse,  qui  secum  reputaverit 
a  Salluslio  iure  despiciunt  scriptum  esse,  facile  concedet.  Nam 
tota  iam  oratione  Marius  illud  imprimis  perstrinxerat,  quam  vano 
stulto(pie  studio  nobiles  in  vetere  nobilitate  atque  in  maiorum 
fortibus  facinoribus  magnam  gloriam  atque  honorem  eximium  sibi 
ipsis  positum  csse  putarent,  non  igitur  nunc  dicere  potest  maiores 
eos  despicere.  Marium  autem  ab  illis  despici  certum  est:  quod 
si  iure  faciant,  hoc  necesse  esse  dicit,  ut  etiam  maiores  despi- 
ciant,  quod  neque  ab  illis  factum  est  neque  cogitari  potest: 
itaque  faciant  solum  recte  scribitur.  Cuius  scripturae  veritas 
etiam  ex  proxima  enuntiatione  apparet,  in  qua  legimus  invident 
honori  meo:  ergo  invideant  labori  innocentiae  periculis  etiam  meis 
e.  q.  s.  Orditur  igitur  Marius  etiam  hoc  loco  ab  re  vera  cerla- 
que,  tum  quid  ex  hac  sequatur  addit:  quibus  in  verbis  si  libri 
P  scripturam  faciunt  in  verborum  ordinem  recipias,  gratissima 
in  his  enuntiatis  membrorum  responsio  tollitur.  Hac  autem  in 
re  PC  librorum  fidem  non  magnam  esse  inde  intellegitur,  quod 
a  apertae  et  u  litterarum  figurae,  quae  in  optimi  generis  ex- 
emplo  archetypo  usu  venerunt53),  tam  similes  erant,  ut  saepis- 
sime  inter  se  permutarentur.  Sic  e.  c.  legitur  in  P  Cat.  18  pes- 
simam  facinus,  Iug.  73,  6  erunt,  Cat.  29,  1  exagitatam.  Libri 
autem  V,  qui  e  quali  codice  vetustiore  originem  ducat  ex  ipsis 
eius  vitiis  intellegitur,  etiam  in  hoc  genere  maiorem  fidem  esse 
facile  apparet. 

Plane  autem  manifestum  exemplum ,  quo  doceatur  in  V  veram 
atque  antiquam  scripturam  mansisse,  reliquos  libros  licenter  mu- 
tatos  esse,  §  23  habes.  Ibi  enim  ille  haec  prodidit:  maiorum 
gloria  posteris  quasi  lumen  est  neque  mala  neque  bona  eo- 
rum  in  occulto  patitur:  quibus  in  verbis,  qui  et  familiae  optimae 


53)   Cf.   Woeffllini  disputationem   quae   est  in   Philologi  vol.   XVII 
533  extr. 

et  deteriorum  exemplum  archetypum  scripsit,  sive  putavit  bona  ut 
plerumque  primo  loco  collocandum  esse,  sive  consuetudinis  coti- 
dianae  recordationi  cessit,  neque  bona  neque  mala  posuit.  Quod 
minime  recte  se  habere  inde  apparet,  quod  Marius  non  id  maxime 
oratione  sua  premit,  bona  posterorum  propter  maiorum  gloriam  in 
occullo  esse  non  posse,  sed  alterum  imprimis  docere  atque  de- 
monstrare  hoc  vult,  maiorum  gloria  turpia  posterorum  facta  non 
occultari,  sed  tamquam  illustrari. 

§  24  omnes  quod  sciam  editores  consentiunt  solum  V  Sal- 
Iusti  manum  reddere  huiusce  rei  ego  inopiam  fateor,  cum  in 
ceteris  omnibus  patior  scriptum  sit.  Prorsus  autem  inepte  patior 
iteratur,  cum  iam  enuntiationis  proximae  hic  finis  fuerit:  neque  mala 
neque  bona  eorum  in  occulio  patitur.  Accedit  quod  etiam  ipsa 
sententia  et  iUud,  quod  his  verbis  oppositum  est,  luculenter  docent 
patior  prorsus  falso  pro  fateor  in  verba  Sallusti  irrepsisse.  Nam 
utrum  Marius  inopiam  maiorum  necne  patiatur,  nemo  tantopere 
curat,  quantopere  ipse  hoc  premit,  libenter  se  hanc  inopiam  fateri: 
id  quod  etiam  ex  eis  quae  opposita  sunt  manifestum  est.  Nam 
quamvis  non  habeat  maiores  quos  laudare  possit,  aliud  multo 
praestantius  se  dicere  posse  gloriatur:  esse  autem  haec  suamet 
ipsius  facta. 

§  26  aliquid  nobis  repetendum  est,  quod  supra  immerito 
praetermissum  videri  potest.  In  §  3  enim  quaeritur  utra  vera 
verborum  collocatio  sit:  utrum  quae  in  VCb*)  est  quantum  cum 
maxumo  vostro  benificio  negoti  sustineam,  an  quam  PCbb)  exhi- 
bent  quantum  cum  maxumo  beni/icio  vostro.  De  qua  re  si  recte 
iudicare  voluerimus,  conferenda  sunt  verba  huius  §  26,  ubi  in 
omnibus  praeter  P  libris  cum  maxumo  vestro  beni/icio  legitur: 
quo  loco  singulare  huius  libri  studium  suum  lordanus  testatur, 
ut  e  quo  solo  receperit  cum  vestro  maxumo  benificio.  Quodsi 
quis  eandem  collocationem  bis  in  V  exstare  (semel  a  reliquis 
confirmatam)  secum  reputavcrit,  vel  hanc  ob  causam  maiorem 
veri  speciem  eam  habere  concedat  oportet.  Neque  quisquam 
contendere  poterit  corrigendi  omniaque  exaequandi  studio  librum 
V  ab  illo  quem  volunt  grammatico  corruptum  esse:  quod  qui 
staluat,   (juomodo   ceteri  omnes  §  26   cum  illo   consentiant,   ex- 


54)  In  his  C  (praeter   T)  ne  minimae  quidem  auctoritatis  libri  BUrit, 
ut  rectius   V  solus  dicatur. 

55)  ln  hifl  C  sunt  admodum  boni  IiPiE. 

plicare  vix  poterit.  Accedit  consuetudo  Sallusti,  qui  semel56) 
tantuin  eum,  quem  lordanus  §  26  probavit,  collocandi  ordinem 
(cum  vostro  maxumo  beniftcio)  idque  eerta  de  causa  iniit  Cat. 
1,  2.  Contra  Vaticani  scriptura  his  locis  confirmatur:  Cat.  35,  1 
egregia  tua  fides;  in  magnis  meis  periculis;  lug.  16,  3  omnibus 
suis  rebus;  ib.  23,  2  omnis  suas  forlunas;  ib.  97,  2  integris 
suis  finibus;  cf.  lug.  76,  6.  90,  3.  Cat.  50,  2.  Alteram  autem, 
quam  §  3  PC  praebent,  collocationem  quominus  probemus  hoc 
impedit,  quod  ea  adscita  vis  pronominis  oblitteratur.  A  Sallustio 
autem  illam  non  alienam  esse  hi  loci  demonstrant:  Iug.  59,  3. 
ib.  113,  6.  Hist.  II,  96,  2.  ib.  III,  61,  1.  ib.  IV,  61,  1.  cf.  lug. 
4,  3.  —  His  autem  exemplis  commode  accedit  tertium.  §  30  enim 
V  solus57)  egomet  plurimis  laboribus  et  periculis  quaesivi,  ceteri 
(PC)  ego  meis  (P3  egomet  meis)  exhibent.  In  qua  scripturae 
discrepantia  ut  Vaticanum  solum  esse  sequendum  iudicemus,  mo- 
vet  cum  sententiae  gravitas,  quae  in  Marii  persona  ante  oculos 
ponenda  per  omnia  pertinet,  ita  ut  egomet  dicendum  fuerit  (op- 
ponit  autem  se  nobilitatis  maioribus),  tum  consuetudo  Sallustiana 
quae,  ut  modo  docuimus,.  non  meis  plurimis  laboribus,  sed  aut  plu~ 
rimis  meis  laboribus  aut  plurimis  laboribus  meis  poscebat. 

Nec  minus  recte  §  26  legi  mihi  videtur  meque  vosque 
maledictis  lacerent,  quod  in  V  est,  quamquam  ei  qui  primam 
classem  scripserunt  librarii  priorem  que  particulam  per  negle- 
gentiam  omiserunt.  Sed  hanc  coniungendi  rationem  imprimis  in 
pronominibus  copulandis  Sallustium  propemodum  in  deliciis  ha- 
bere  satis  ex  his  locis  apparet:  Cat.  9,  3.  ib.  36,  4.  Iug.  10,  2. 
21,  4.  79,  9.  85,  36.  85,  47.  100,  5.  Accedit  (cui  tamen  rei 
non  nimium  tribuerim)  quod,  ut  Wirzius  adicit,  que  fortasse  in 
margine  libri  P  fuit,  quamvis  utrum  illud  a  prima  manu  pro- 
fectum  an  ab  altera  adscriptum  esset,  non  posset  diiudicari. 

In  §  30  omnes  consentiunt  parvi  id  libri  V  scripturam  solam 
genuinam  esse,  ex  qua  parvid  ortum,  inde  autem  lineola  adiecta 
parum  id  factum  esse 5S).    Sic  etiam  §  33  praesidium  agitare  in  V 


56)  Nam  Ing.  14,  5  dubiae  res  in  nnam  coeunt  notionem,  ut  prono- 
men  interponi  non  possit.  Nec  aliter  statuendum  videtur  de  Hist.  IV, 
61,  16. 

57)  V  solum  dixi:  nam  si  qui  cum  eo  alii  consentiant,  infimae  illi 
notae  sunt,  quos  ullius  auctoritatis  esse  omnino  ne  cogitari  quidem  potest. 

58)  Vid.  lordanus  Herm.  vol.  I,  240;  Madvigius  ad  Cic.  de  fin.  V, 
30,  91  p.  769  ed.  II. 

recte  proditum  esse  cum  recentiores  omnes  intellexerint,  summo 
id  iure  ad  probandam  Vaticani  virtutem  adhiberi  puto.  Item  sta- 
tim  proxima  §  haud  scio  an  ego  in  VC  scripturam,  pro  qua  in 
PC  ergo  prorsus  falso  legitur ,  huc  pertinere  iure  dicam:  quamvis 
ne  huic  quidem  rei  nimium  tribuam. 

Nec  quisquam  negabit  §  40  verborum  ordinem  longe  opti- 
mum  in  VC  (in  quibus  est  Pi)  servatum  esse,  in  PC  autem 
foede  corruptum,  qui  lcgerit  in  Vaticano  haec:  munditias  mulieri- 
bus,  viris  lciborem  convenire,  cum  in  PC  parte  haec  sint: 
munclitias  mulieribus ,  laborem  viris  convenire.  Quibus  in  vcrbis 
facile  sentitur  quanta  cum  gravitate  atque  acerbitate  Sallustius 
chiasmi  figura  utatur,  qua  munditiae  et  labores,  ac  multo  etiam 
magis  mulieres  et  viri  inter  se  opponuntur.  Quae  exquisita  di- 
cendi  ratio  plane  evanescit  altera  PC  verborum  collocatione  pro- 
bata,  quam  ut  defendat,  nemo  opinor  confugiet  ad  illud  quod 
Marius  dicat  non  composita  sunt  mea  verba;  nam  sententias  qui- 
dem  Marii  ingenio  atque  animo  Sallustius  accommodavit,  dicendi 
genus  suum  esse  ipsius  voluit. 

§  41  denique  V  solus  servavit  omnibus,  quod  hoc  loco  certo 
recipiendum  fuit:  nam  et  consilio  totius  orationis  ac  sententiae 
optime  respondet  neque  a  consuetudine  Sallusti  alienum  est. 


[Quae  supersunt,  in  Actis  societatis  philologae  Lipsiensis  pro- 
dibunt  propediem.] 

